Жаҳолат қурбонлари (Биринчи қисм) | euroasia.me | Яндекс Дзен\nЖаҳолат қурбонлари (Биринчи қисм)\n574 read the story to the endThat's 53% of the total page views\nШунча вақт қўрқув, хавф-хатар исканжасида яшадим. Бир дақиқам бўлмадики, бирон нимадан хавфсирамаган бўлсам. “Хайрият, — деб ўйладим, ярим тунда ёлғиз қолганимдан сўнг, — ҳаммаси ортда қолди. Энди, шояд, одамларга ўхшаб яшай бошласам... Бироқ нима иш қиламан? Менга иш бераман, деб кимнинг кўзи учиб турибди?.. Эгамқул аканинг ёнига борсам-чи, бирга чўпонлик қилардим. Ҳар қалай, бегона кўзлардан нарироқда, бир-икки йилга, атрофимдаги шов-шувлар босилса, қайтиб келардим... Лекин Эгамқул ака Саидага уйланмоқчийди, менинг боришим унга ноқулай бўлмасмикан?.. Яхшиси, шошмай турай, аввал у уйлансин, кейин бир гап бўлар”.\nШундай ўйлар оғушида ухлаб қолибман.\nТонг отмай, ҳар доимгидан эртароқ турдим. Анчадан бери бадантарбияни унутиб қўйгандим. Отам билан Саида уйғонгунча ҳовлида айланиб югурдим, ҳар хил машқларни бажардим. Атроф ёриша бошлади, бировнинг кўзи тушса бошқача тушунмасин, деган ўйда машғулотни тугатиб, уйга кирдим.\n— Бошимиз бирикиб бир дастурхонга ўтирмаганимизга ҳам анча бўлди, — деди отам нонушта пайти. — Энанг билан Ботир бўлганида тўрт кўз тугал бўларди...\nЮтган луқмам бўғзимда қолди. Саиданинг кўзидан ёш сизиб чиқди, боши эгилди. Отам каловланди, афтидан, онам билан Ботирни эслатиб, дардимизни янгилаганидан ўзи ноқулай ҳолга тушди. Аслида, учаламиз бехавотир жам бўлганимизни айтмоқчийди, чамамда. Ўртага оғир сукут чўкди.\n— Ҳай, шунисига ҳам шукур. Қолганларнинг боши омон бўлсин, — деди отам бошқа гап тополмаганиданми ёки биз болаларининг кўнглини кўтариш учунми. — Айтганча, Собир, нима қилмоқчисан энди? Бирор институтга кириб ўқисанг яхши бўлармиди?\n— Билмадим, — дедим мен чуқур хўрсиниш билан, — бир-икки кун уйда юрай-чи, кейин ўйлаб кўрарман.\n— Тўғри қиласан. Уйимизам анча ремонтталаб бўп қолган. Яхшилаб бир сувоқдан чиқариб, оҳаклаш керак, — деди отам хонанинг деворига кўз югуртиб.\n— Кейин янгаям олаверсак бўларди, — деди Саида менга қараб сирли жилмаяркан.\n— Тўғри, уйни сал эпақага келтирсак, дарров акангнинг бошини иккита қилиб қўямиз, — деди отам кулиб.\n— Унда уйнинг сувоғи ҳам икки-уч йилга чўзиларкан-да.\n— Нега? — дейишди отам билан синглим бараварига.\n— Дарров олахуржунни ортманглар, менам бир-икки йил бемалол юрай. Уйланиш бўлса қочмас.\n— Хо-о-о, — деди Саида чўзиб, — унгача менинг дугонамни опкетиб қолишади.\n— Опкетса опкетар. Қиз зоти қуриб қоптими? Менга аталганиям топилиб қолар.\n— Бекор айтибсиз. Агар Барнодан бошқаси уйимизга келса, олдимга солиб қуваман.\nСинглимнинг ростакамига жаҳли чиқди, қизариб, қалтираб кетди. Менинг кулгим қистади, сездирмаслик учун эгилиб дастурхондаги нонни секин узалиб олиб синдириб оғзимга солдим ва эринмай аста-аста чайнай бошладим. Синглимнинг эса баттар жаҳли чиқаётганини ич-ичимдан сезиб турардим.\n— Ҳазиллашди аканг, — деди отам Саидага, — сен анави Абдукаримнинг қизини айтаяпсан, чоғимда... Ойдай қиз... Бир рўзғорни эплайдиган қиз.\nКўнгил хиралиги билан бошланган нонушта шу зайл ҳазил-ҳузул билан ниҳояланиб, дастурхонга фотиҳа ўқилди.\nТушгача уйимиздан одам аримади. Келганларнинг кўпчилиги қариндошлар. Очиғи, қариндош эканликларини ҳам мен билан сўрашаётиб айтган гапларидан билдим. Нега хеш-уруғларимни шу пайтгача танимаганман? Ахир, кўрмаган бўлсам қаёқдан таний? Уларнинг мени бағрига қаттиқ босиши, эркак боши билан кўзига ёш олиши таажжубга соларди.\nАёлларни эса қўяверасиз. Аввал онамни эслашади: “Энанг бечора тирик бўлганида, сени кўриб боши осмонга етарди...” — дейишади. Гўё бу гаплари менга ёқади, деб ўйлашадими, ўзларича кўнглимни кўтаргандай бўлишади. Аслида, ҳамдардликлари менинг юрагимга наштардай ботишини билишмайди. Балки билишар, эҳтимол, таомил ўзи шунақадир.\nҲартугул, тушдан кейин келувчилар сийраклашди. Энди озгина чўзиламан, деган умидда уйга кирмоқчи бўлиб турувдим, дарвозахонада синфдошларим кўриниш берди. Ораларида кеча келганлари ҳам бор. Бир жойга жам бўлиб келишган чоғи.\nСаида шўрлик елиб-югуриб, алоҳида хонага жой ҳозирлади.\nҲар қандай шароитда ҳам болаликдаги дўстларнинг ўрни бўлакча бўларкан. Жўнгина ҳол-аҳвол сўрашдан бошланган гурунг аста-секин қизиб, мактабни битирган кезлардагидай беозор ҳазил-ҳузулларга, мазах қилиш, ора-сира сўкиниб қўйишларга уланиб кетди. Бариси самимий, беғубор гаплар. Очиғи, шундай давраларни соғинган эканман. Чарчоғимни ҳам унутиб юбордим. Нурали исмли синфдошимиз ёнидан икки шиша ароқ чиқарганда йигитларнинг кўзлари чақнаб кетди.\n— Қайси гўрдан топдинг? — деди ҳалитдан мўйлов қўйиб олган Эшмирза, — отлиққа йўқ-ку, ҳозир!\n— Сенга йўқ, лекин аканг қарағайга ўхшаганлар йўлини қилади-да. Юрибсан-да сенам эркакман деб, — Нурали ошкора ғўдайиб, шишалардан бирини очди-да, «қулт-қулт»латиб пиёлаларга қуя бошлади. Зимдан йигитларга қарадим: қизиқ, улар ютиниб-ютиниб қўйишарди. Ҳайрон бўлдим, чунки мактабни битиргач, хайрлашув оқшомида бир шиша ароқ олганлигимиз ёдимга тушди. Ўша ҳам очилмасдан қолиб кетган, ҳеч ким ичмаганди. Кечагина бўлганди бу?! Қачон улар шайтон сувига бунчалик ўч бўлишга улгуришди?..\nҲеч ким қадаҳ сўзи айтмади. “Олинглар, олинглар”, деган гаплар орасида кимнингдир: “Сафимиз бузилмасин”, дегани қулоғимга чалинди, бу тилак кимдан чиқди, билолмай қолдим.\nСинфдошлар алламаҳалгача ўтиришди. Шишалар бўшагач, Нурали яна қаердандир икки шиша ароқ топиб келди.\nУларни кузатиб, хонага кирсам, Саида бошини эгганча қунишиб ўтирибди.\n— Тинчликми, сенга нима бўлди? — сўрадим.\nУ бошини кўтарди, икки юзи анордай қизариб кетган.\n— Бирон жойинг оғрияптими? — дедим ташвишланиб.\n— Ака, билмайман нима бўлаётганини. Бошим айланиб, қалтираб кетаяпман. Суякларим қақшаяпти.\nМиямга келган: “Наҳотки яна бошланган бўлса!” — деган фикрдан қўрқиб кетдим.\n— Дўхтир чақирайми?\n— Йўқ, дўхтир келса... ҳамма билиб қолади, — деди Саида кўзлари жиққа ёшга тўлиб. Унинг шу биргина “билиб қолади” деган хавотири остида: “Тузалмас дардга дучор бўлганимни, бокира эмаслигимни...” — деган аччиқ, лекин очиқ юз билан айтиб бўлмайдиган фожиа ётганини юрагим ўртаниб англаб турардим. Бу кўргиликни кўтариб юрганидан кўра ўзини ўлдириб қўяқолгани афзал эмасми?.. Мен унинг аҳволини билиб, тушуниб турибман. Қани эди, гапининг тагида харсанг тошдай зил-замбил ҳасрат чўкиб ётганига фаросатим етмаса...\nБошим қотиб қолди. Нима қилишга ҳам ҳайронман. Туйқусдан хаёлимга Нурали келди. “Балки, озгина ароқ ичирсам, босилиб қолар”, деган ўйда энди эшикка йўналган эдим:\n— Ак-а-а, — деди Саида инграган овозда, — қаерга кетаяпсиз?\n— Озгина ароқ ичсанг, балки...\n— Бўлмайди, ака, ўшанинг ўзи керак. Олдинги сафар ҳам ароқ ичгандим, барибир босилмади. Тишимни-тишимга босиб зўрға чидагандим. Ўлиб қолай дедим. Ўлимимгаям рози бўлдим...\n— Ўзингни маҳкам тут, ўтиб кетади.\n— Ака, чидолмайман!.. Бўлмай кетаяпти!.. Топиб беринг, илтимос, ақлдан озиб қоламан! Сизнинг қўлингиздан келади-ку!\n“Йўқ, синглим, — дедим ичимда, — энди бундай бўлмайди. Мен сени бутунлай даволатаман, нашани кўрганингда кўнглинг айнийдиган бўлади!”\n— Ҳозир озгина чидаб тур. Топаман. Топиб келаман! — дея ташқарига ўқдай отилдим. Ниятим Нуралидан ароқ олиш, кейин синглимга ичириш. Ичим ўт бўлиб ёнар, аламимдан кўзимга ҳеч нарса кўринмасди: ахир ўзим, ўз қўлим билан синглимнинг оғзига заҳри қотилни тутаман. Ё Худо, бошқа иложим йўқ!..\nНурали ҳали уйига кирмаган, кўчада икки-учта жўралар билан эзмаланишиб турган экан. Мени кўриб ҳайрон бўлди:\n— Нима гап, жўра?!\n— Жўра, ароқ керак бўлиб қолди, — дедим шошиб.\n— Шунга шунчами, нечта керак?\n— Битта бўлса етади.\n— Меҳмон келдими?\n— Битта нима бўлади? — дея Нурали уйига кириб, зум ўтмай қўлида иккита ароқ билан қайтиб чиқди.\nШишаларни унинг қўлидан ола солиб, югуриб кетмоқчи бўлдим-у, бирдан тўхтаб, ортимга бурилдим:\n— Қанча туради?\n— Қизиқмисан? Бир тийининг ҳам керакмас. Меҳмонингни хурсанд қилсанг, менинг рози бўлганим шу, — деди Нурали.\nМен уйга кириб борганимда Саида деворга елкасини тираб ўтирганча, юзини бекитиб тинимсиз қалтирарди. Унинг ҳатто менга қараб қўйишга мадори етмади. Шошганча ароқ шишаларидан бирини очдим-да, дастурхон устидаги пиёлани тўлатиб қуйдим.\n— Манавини ичиб юбор, босилади, — дедим Саиданинг қўлидан ушлаб. У кафтини юзидан олди. Қизариб кетган кўзидан ёш сел бўлиб оқмоқдайди, юзи пушти ранг бўлиб кетганди. Уни бундай аҳволда кўргандан кўра, кўр бўлиб қолсам яхши эди. Мен аҳмоқнинг гуноҳи шунчалик кўпмидики, жабрини ўзим тортганим камлик қилгандай, бутун оилам азоб исканжасида қоврилса!..\n— Ака-ж-о-н, бўлмайди, дедим-ку! Менга анавиндан топиб беринг! Ҳозир ўлиб қоламан! — деди Саида қалтираган, титраган йиғили овозда, қўлимдаги матоҳга ишора қилиб.\n— Ўлмайсан. Ўлишингга йўл қўймайман! Ич! — дедим мен ҳам кўзимдаги ёшни тийиб туролмай. — Отам сезмасин, бўл тез!\nСинглим амал-тақал қилиб, пиёланинг қирраси бир неча марта тишига такиллаб урилиб шайтон сувини симирди. “Яхшики, жўраларимнинг келгани. Яхшики, ярим тун. Яхшики, куни билан меҳмон кутавериб чарчаган отам ўзининг хонасида ухлаб ётибди. Агар у қизининг ҳозирги аҳволини кўрганида, ажалини кутишгаям сабри етмаган бўларди”, — дея хаёлимдан ўтказдим.\nСаида пиёлада бир томчи ҳам қолдирмай ароқ ичганидан кейин бир оз титроғи босилгандай бўлди.\n— Яхшимисан энди? — дея сўрадим ундан.\nУ “йўқ” дегандек бош чайқади.\n— Ҳечқиси йўқ. Ҳозир бир оз вақт ўтсин. Бирдан таъсир қилмайди-да.\n— Ака, ўрнини босолмайди...\n— Бўлди қил! — дея бақириб юборганимни ўзим ҳам сезмай қолдим. Аммо гапим синглимга таъсир қилмади. Қалтираган қўлларини шиша томонга узатди.\n— Яна беринг, ака, — деди.\nМен ундан-да баттар титрар эдим. Вужудим олов бўлиб ёнар, пешонамдан тер, кўзимдан ёш оқмоқда эди. Пиёлани яна ўша падарингга лаънат сувга тўлдирдим. Саида ичди. Ичиб бўлгач, қўлидан пиёла тушиб кетди. Сўнг кула бошлади. Мен уни тентак бўлиб қолдими деб ўйлаб қўрқиб кетдим.\n— Ака, — деди у бирдан кулишдан тўхтаб, — биласизми, наша одамни бошқача маст қилади. Атрофингиз турли рангга чулғанади. Худди жаннатга тушиб қолгандай бўласиз. Руҳингиз енгил, истаган томонингизга учиб кетишингиз мумкин. Сиз бутун дунёни, ташвишларни эсингиздан чиқарасиз. Ҳаммаёқ шунақа гўзаллашиб кетадики, у маскандан умуман чиққингиз келмайди... Вужудингиз эмас, онгингиз маст бўлади... Ароқ босолмайди наша ўрнини... Тушунинг!..\n— Бўлди, бас қил! — дедим унинг гапларини эшитишга сабрим чидамай, — яна битта ич.\nБу сафар, Саида ичишни истамади. Лекин мен мажбурладим. Ўзимдан нафратланиб, ўзимга эртароқ ўлим тилаб ичирдим.\nОрадан бир оз ўтиб синглим бошини кўтаролмайдиган даражада маст бўлди.\nТашқарига чиқдим. Атроф зулмат. Фалакда ой ҳам, юлдуз ҳам йўқдай эди. Ёки менинг кўзим кўр бўлиб қолиб, уларни кўрмаётгандай эдим. Ҳаво салқиндай эди. Этим жунжикарди. Эҳтимол, шунинг учун менга салқин туйилгандир. “Саида ўзига келганидан кейин унинг тағин дарди қўзғайди. Ҳар доим ароқ ичириб маст қилиб қўяверсам, одамгарчиликдан чиқиб кетади. Шунинг учун уни Эгамқул аканинг олдига олиб боришим зарур. Шугина унинг дардига даво тополади”, дея ўй сурдим.\nЯна уйга қайтиб кирдим. Синглимнинг устига кўрпа ёпиб қўйиб ўзим деворга суяниб, кўзимни юмдим. Тезда уйқуга кетиб қолибман...\nЭгамқул аканинг уйи қаердалигини билмасдим. Қўй боқадиган жойини, ўтовини билардим. Лекин ўзининг уйини сўрамаган эканман. Абдукарим аканикига боришга тўғри келди. Умуман, шу одамни эслашим билан хаёлимга Барно келади. Кўрмаганимга икки кун бўлди-ю, соғиниб қолдим. Лекин мени недир уларникига боришимга тўсқинлик қилар эди. Балки бу Абдукарим аканинг юзига қарашдан уялиш бўлса керак. Янаям билмадим.\nОтамга Саиданинг аҳволи ҳақида айтишга мажбур бўлдим. Агар айтмайдиган бўлсам, отам бир жойга чиқиб кетса, бечора синглим ўзини бир бало қилиб қўйиши ҳеч гап эмасди. Отам қайғурганини билдирмасликка ҳаракат қилди. Лекин унинг юз-кўзидан изтироб чекаётганлиги шундоққина билиниб турарди.\n— Ота, Эгамқул ака бунақа касалликнинг давосини билади. Шунинг учун кўп куйинмасангиз ҳам бўлади, — дедим унинг кўнглини кўтариш мақсадида.\n— Майли, опке, кейин бошқа нарсаларниям гаплашиб оламиз, — деди отам паст овозда.\n...Мени Барно кутиб олди. Чиройли табассум қилди. Юзи бир озгина қизарди. Аммо унинг кўзи қувончдан чақнаб кетмади. Авваллари чақнар эди. Мени кўриши билан бутун вужуди олдинга интилгандай туйиларди менга. Лекин бу сафар бунақа бўлмади. Унинг табассуми, қизариши ортида қандайдир гина яширингандай эди.\n— Уйга киринг, — деди у ўша майин, нозик овозида.\nМен унинг ўзгарганини илғаб олганлигим боис, таклифни бирдан қабул қилолмай тараддудланиб қолдим.\n— Абдукарим акага иш билан келгандим, — дедим.\n— Уйда йўғиди, шунинг учун истамасангиз ҳам уйга кириб ўтиришга мажбурсиз, — деди Барно нигоҳини ерга қадаб.\n“Нима бўлдийкин? Бу ердаям қанақангидир кўнгилсизлик борми дейман?..” дея хаёлимдан ўтказдим.\n— Уйда, синглим икковимиз бормиз. Дадам билан аям иккита укамни олиб бозорга кетди. Шунинг учун бемалол киришингиз мумкин.\nОчиғи, унинг гаплари мени таажжубга сола бошлади. Унинг бояги нигоҳидаги гина энди тилига ҳам кўчганди.\n— Ёки мен билан бирга ўтиришни истамайсизми? — деди энди Барно очиқ-ошкора менинг жойимдан қимирламаётганлигимни кўрганидан кейин.\n— Қайтанга яхши, — дедим мен ва Барнонинг олдига тушиб олдим.\nТезда кўрпача тўшалиб, дастурхон ёзилди. Чой дамлаб келишни эса Барно рўпарамга ўтираётиб синглисига буюрди.\nМен гапни нимадан бошлашни билмай бир оз қийналдим. Ҳар-ҳар замон Барно менга кулиб қараб қўяр эди. Бу кулги ортида нималар яширинганини билмай азобланардим.\n— Анча бўлдими дадангнинг бозорга кетганига? — дея сўрадим бошқа гап тополмай.\n— Ҳали замон келиб қолса керак, — деди Барно, — шошаяпсизми?\n— Нима десамикин... Тўғриси, сенинг уйда ёлғизлигинг мени хурсанд қилди. Даданг бўлганида бемалол гаплашолмасдим сен билан.\nОчиғи, каловланиб қолдим. Нима дейишга ҳам ҳайрон эдим. Барнонинг бунақа ўзгариб қолганлиги мени таажжубга солаётган эди.\n— Майли, қийналманг, — деди у мендан кўзини олиб, — Саида яхши юрибдими?\n— Муаммо шунда, — дедим мен очиғига кўчиб.\n— Сендан яширадиган ҳеч нарсам йўқ.\n— Тезроқ гапирсангиз-чи!\nБарнонинг афт-ангори бирпасда бутунлай бошқа томонга ўзгариб кетди. Бояги гина, хафақонлик ўрнини ҳадик, қўрқув эгаллади.\n— Яна ўша касали, — дедим мен қисқагина қилиб, — Эгамқул аканинг уйини сўрагани келгандим.\n— Бечора... Шуни эртароқ айтсангиз бўлмасмиди? У қийналиб кетгандир... Сизни қаранг-у... Дадамлар ҳали-бери келмайди, ўзи яқингинада кетишди. Мен у кишининг уйини биламан. Тўртдара қишлоғида туради.\nМен умримда бунақанги қишлоқни эшитмаган эдим. Лекин шундай бўлса-да, хотирамни титкилай бошладим.\n— Мен сизни обораман. Қўшни районга боришга тўғри келади, — деди менинг ўйланиб қолганлигимни кўрган Барно.\n— Ташвишга қўймайманми?\nБарно менга ғалати қараш қилди, сўнг:\n— Сиздан бунақа гап кутмагандим, — деди ва ўрнидан туриб ташқарига йўналди.\nОрадан бир оз ўтиб уйга қайтиб келган Барно менга машина калитини тутқазди.\n— Отам машинасини ташлаб кетди. Чарчаганмиш, машина ҳайдаб юравериш жонига текканмиш... Янаям аниқроғи, ҳозир машина ўғрилари кўпайиб қолибди. Шундан қўрқди.\n— Бесўроқ миниб кетсак, қандай бўларкан? — дедим таажжубланиб.\n— Бошқа одам минганида хафа бўлиши мумкин эди. Лекин сизни ўзининг ўғлидай кўриб қолган-ку.\n— Барибир ноқулай-да...\n— Машина гаражда, мен тезда кийиниб чиқаман, — деди Барно гапни қисқа қилиб.\nБиз ҳали катта йўлга етмасимиздан беш-олти йигит олдимизни тўсди. Мен машинани тўхтатиб, “Булар ким бўлди?” мазмунида орқа ўриндиқда ўтирган Барнога қарадим. Унинг афти бужмайди, қошлари чимирилди. Кейин:\n— Жонимга тегиб кетди шуям! — деди.\nКўнглим алланималарни сезгандай бўлди. Шу пайтгача Барнонинг телба-тескари гапираётганлигининг сабабини ҳам англагандай бўлдим. Ва секин машинадан тушдим. Шунда йўлтўсарларнинг иккитаси қўлларига ҳўкиз боғланадиган занжирни ўраб олганлигини кўрдим.\n— Кимсан? — деди улардан бири менга ўқрайиб.\n— Одамман, — дедим мен иложи борича жилмайишга ҳаракат қилиб.\n— Буни айтмасангам кўриб турибмиз. Барнони қаёққа опкетаяпсан? — дея сўради у яна.\n— Менимча, ўзингизга мутлақо алоқаси бўлмаган нарсани сўраяпсиз, — дедим мен кулиб.\n— Барнога мен уйланаман! Кеча совчилар ишни пишириб кетишган. Сени Абдукарим аканинг машинасини ҳайдаб кетаётганлигинг учун уларнинг қариндоши бўлсанг керак, деб ўйлагандик... Лекин қариндоши бўлсангам Барнонинг бир ўзини машинага миндиришга ҳаққинг йўқ. У меники бўлган, тамом-вассалом! Менинг рухсатимсиз ҳеч қаерга бормайди. Ҳозир иссиғинг борида машинадан тушир!..\n— Шунақа денг, ошна, менинг бунақа гаплардан умуман хабарим йўқ. Ҳозир ўзидан сўрайман, агар сизнинг айтганингиз...\n— Мен сенга сўра деяётганим йўқ. Машинадан тушир деяпман, иссиғингнинг борида.\nМиямга қон қуйилди. Вужудимда енгил титроқ пайдо бўлди. Лекин тишимни-тишимга босиб, чидадим. Чунки ўзимга-ўзим қасам ичгандим: “Энди бировнинг бурнини қонатмайман”, деб.\n— Ошна, биринчидан, мен шошиб турибман. Иккинчидан, сизнинг айтганингизни бажаролмайман. Агар гапларингиз рост бўлса, ўзингиз туширинг... Лекин гапларингиз нотўғри бўлса, менинг вақтимни олманг-да, йўлни бўшатиб қўйинг, — дедим унинг кўзига тикилиб.\n— Ним-ма? Сен ҳали менинг кимлигимни билмайдиганга ўхшайсан! Мен шу қишлоқнинг королиман! — деди йўлтўсар кўзлари олайиб.\n— Ҳов “корол”! — дедим мен ғазабим тилимга кўчиб. — Тез йўлни бўшат, шошиб турибман!\nУ “мана!” деб бир қадам ёнига ўтди-да, қўлидаги занжирни ишга солиб қолди. Осонлик билан унинг зарбасига чап бердим-да, қўлидан ушлаб қайирдим. У бирдан ўкириб юборди. Энди ҳамлага шайланган шериклари жойида қотишди.\n— Агар! — дедим деярли бақириб, — ҳозир ҳамманг туёғингни шиқиллатмасанг, майиб қиламан!\nЙигитлар аввал бир-бирларига қарашди. Сўнг аста-секин орқага тисарилишди. Бунга сайин мен “корол”нинг қўлини баттар қайира бошладим. У эса додлайверди. Шериклари эса тобора ортларига чекинаверишди.\n— Мен сенга, — дедим “корол”нинг қулоғига шивирлаб, — фақат исмимни айтаман, қолганини ўзинг суриштириб билиб оласан... Агар яна бир марта йўлимни тўсиб чиқадиган бўлсанг, ўзингдан кўр. Исмим Собир. Икки қулоғинггаям қуйиб ол!..\nОрқасига битта тепки еган “корол” олди-орқасига қарамай қўлини уқалаб қочишга тушди. Сал нарига борганидан кейин эса, тўхтаб ортига ўгирилди-да, “кашталаб” шунақанги сўкдики, ортидан қувиб бориб бир ёқли қилиб қўйишимга оз қолди.\nАсабий ҳолда машинага газ бердим... Катта йўлга чиққунимизгача Барно чурқ этмади. Фақат унинг кўзидан тинмай ёш оқар эди.\n— Сенга уйланмоқчи экан... Кеча совчилари келиб даданг билан ишни пишитиб кетганмиш... — дедим мен бир оз ўзимга келганимдан кейин Барнога.\n— Ёлғон, — деди Барно йиғили овозда, — уч йилдан бери ортимдан югуради. Ўлай агар, менга заррача ҳам ёқмайди. Неча марта қарғаб юбордим. Барибир таъсир қилмайди. Кеча юборган совчиларини дадам: “Бермайман, эгаси бор”, деб узил-кесил қайтариб юборганди... Сизга бир дуч келсин, деб худодан сўраб юрувдим.\n— Эгаси бор, — дедим мен ойна орқали қараб, — ким сенинг эганг?\n— Жиннисиз! — деди у юзини ойна томонга буриб.\nБирпасда кайфиятим кўтарилиб кетди. Анави боланинг сўкиши ҳам ёдимдан чиқди. Шўхлик қилгим келиб қолди.\n— Айт эгангни, — дедим мийиғимда кулиб.\nБарно жавоб бермади. Ойна орқали қарасам, деразадан ташқарига термилиб кетаяпти. Юзи қизаргани ҳам шундоққина кўриниб турибди. Бирдан машинани тўхтатгим, қучгим, юзу кўзларидан бўса олгим келди... Лекин бундай қилолмадим. Иродам бўшлик қилди. Қолаверса, шошилаётгандим. Эртароқ Эгамқул акани топишим зарур эди. Хоҳиш-истагимга қарши газни қаттиқроқ босдим. Машина тезлиги янада ошди.\nБарно йўлни яхши биларкан. Эгамқул аканинг уйини адашмасдан топиб бордик.\nҲаммаёғи қора сувоқ, шиферсиз уй. Ташқаридан қараган одам бу уйда одам яшашигаям ишонмайди. Ҳовлига ҳеч нарса экилмаган. Бегона ўтлар ўсиб ётибди. Бор-йўғи икки туп меванинг ҳам шохлари синган... Йўлдан уйгача битта машина базўр сиғадиган йўлакча бор, холос. Дарвозанинг эса ўрниям йўқ. Ҳовлининг чор томони очиқ. Умуман, бу ерларда ҳовлини девор билан ўраб олиш русум эмас.\nМен машинадан тушиб, бир оз уй томонга юрдим-да, Эгамқул акани чақирдим. Ҳеч ким жавоб бермади. Яна озгина юриб овоз бердим, лекин у ёқдан садо чиқмади. Озроқ кутиб турдим. Кейин ортимга қайтиб машинанинг ёнига келдим-да, деразадан Барнога қараб:\n— Ҳеч ким йўққа ўхшайди уйида, — дедим афсусланиб.\nБарнонинг юзи бирдан қайғули тус олди.\n— Балки қўшниларидан сўраб кўрармиз, — деди у умид кўзлари билан боқиб.\n— Тўғри, — дея мен энди Эгамқул аканинг ўнг томонидаги қўшнисиникига кетаётганим маҳал:\n— Қандай шамол учирди? — деган овоз келди ён томонимдан.\nЎгирилиб қарасам, оқсоқ, салла ўраган бир чол билан Эгамқул ака келаётган экан. Жилмайдим-да, унинг истиқболи томон юрдим.\n— Саиданинг озгина мазаси бўлмаяпти, — дедим салом-алиг-у, сўрашишлардан кейин. Синглимнинг исмини эшитиб, унинг афт-ангори бирдан ўзгарди.\n— Борсак, анави гиёҳдан яна келтирсак, деган умидда келгандим.\n— Бориш шартмас, — деди бирдан Эгамқул ака, — ҳар эҳтимолга қарши уйгаям олиб келиб қўювдим. Сизлар озгина кутиб турингизлар, мен тез кириб чиқаман.\nЭгамқул ака илдам қадамлар билан уйи томонга зумда кетди.\nСинглингга уйланиш нияти бор одамдан ёрдам сўраб келишинг ноқулай бўларкан. Эгамқул ака уйига шошиб кетаяпти-ю, мен ўзимни қўярга жой тополмайман. Ҳаттоки, Барнонинг ҳам юзига қарашга уялганимдан машинага чиқолмай турдим. Барно Эгамқул ака кетганидан кейин менга сўз қотмади. Демакки, аҳволимни тушунган. Ҳар қандай сўз менинг ҳолимни танг қилишига ақли етган. Баттар қизариб-бўзаришимни истамаган. Зеро, унинг ҳамма нарсадан хабари бор эди-да... Ич-ичимдан унга миннатдорчилик билдириб қўйдим.\nБиз етиб борганимизда Саида уйғонган экан. Тахмин қилганимдай, дарди яна хуруж қилган. Буни кўрган отам бечора қўрқиб кетибди. Ҳовлида нима қиларини билмай у ёқдан-бу ёққа югуриб юрибди. У бизни кўриши билан йиғлаб юборишига сал қолди.\nЭгамқул ака отам билан кўришганда ерга қараб турди. Афтидан, Саиданинг қайси уйдалигини сўрамоқчи бўлди-ю, ийманди.\n— Юринг, — дея уни мен синглим ўтирган хонага бошладим. Барно ҳам бизга эргашди.\nМен ташқарига чиққанимда отам супада бошини икки кафти орасига олиб ўтирар эди. Ачиндим-у, ўзимга нисбатан нафратим янада ошди. “Ҳамма айблар бўйнимдан соқит бўлди. Энди бу ёғига бошқаларга ўхшаб тинчгина яшайман”, деб ўйлаган эдим. Саиданинг аҳволи энди-энди битиб бораётган ярамни яна тирнаб юборди. “Наҳотки, бир умр шу тахлит яшасам?! Бундан кўра ўлиб кетсам ҳамма балолардан қутулмайманми?.. Эҳ, Анна, шартмиди шундай қилишинг?.. Ундан кўра қуролдошларим билан бирга нариги дунёга кетганим яхшийди-ку!..” — дея ўйладим. Сўнг:\n— Ота, Саида яхши бўлиб кетади, — деб унинг кўнглини кўтармоқчи бўлдим.\nОтам чуқур хўрсиниб қўйди-да, шу тахлитда ўтираверди.\nОрадан бир чойнак чой қайнагулик вақт ўтганидан кейин, Эгамқул ака чиқиб келди.\n— Доридан ичирдим, яхши бўлади, — деди. Унинг юз-кўзидан ғуссага ботганлиги шундоққина кўриниб турар эди. Отам бирдан ўрнидан турди. Шундагина унинг юзига оқиб тушган ёшини кўрдим. “Йиғлаётганлиги учун менинг гапларимга жавоб бермаган экан... Балки мени қарғагандир”, — деган ўй ўтди хаёлимдан.\n— Яхшиям сиз бор экансиз, — деди отам шоша-пиша юзини артиб, — шу дорингиздан берсангиз. Кейинга яна керак бўп қоладими?.. Эсим қурсин, уйга киринг, Собир, сен чой-пойни тайёрла, — деб отам Эгамқул акани ўзи ўтирадиган хонага бошлади. Мен газга чойнак қўйдим-да, дастурхонни олиб отам билан меҳмоннинг олдига ёздим. Сўнг ошхонага кирган эдим, Барно келиб қолди. У менинг ликобчаларга ширинликлар солаётганлигимни кўриб кулди-да:\n— Бунақа ишларни ҳам боплар экансиз-ку, — деди.\n— Энди сен шу уйга бека бўлиб келгунча қилиб турайлик. Ундан кейин икки қўллаб ўзингга топшираман, — дедим мен унга ҳазиллашиб. Барно бир оз қизарди. Лекин гапларимга хафа бўлмади.\n— Сиз бориб ўтира туринг, ўзим қиламан қолганини, — деди.\n— Саида қалай? — деб сўрадим ундан.\n— Яхши. Эгамқул ака тайёрлаб берган дорини ичганидан кейин ухлаб қолди. Ишқилиб, тузалиб кетсин-да!..\n— Ҳалиги... Нима десамикин... Сен жудаям яхшисан...\nБошқа гапиролмадим. Шартта бағримга босдим-у, лабидан бўса олдим. У менинг бундай қилишимни кутмаган шекилли, довдираб қолди. Тўғриси, ўпиш ниятим йўқ эди. Ҳатто хаёлимгаям келмаганди. Одамнинг бошида шунча ташвиши бўла туриб бирдан эҳтиросга берилиб кетиши учун, у ўта бағритош ёки ўлгудай лоқайд бўлиши керак. Назаримда, Барнони яхши кўришимдан ҳам кўра, унга нисбатан меҳрим жўшиб кетганидан шундай қилдим, шекилли. Бир зумдан кейин Барно:\n— Биронтаси келиб қолиши мумкин, — деди.\n— Мен уяламан!..\n— Қўйиб юборайми?\nУ бошини қимирлатди.\n— Унда: “Сизни яхши кўраман. Фақат сизгагина турмушга чиқаман”, деб айт.\nБарно чуқур хўрсинди. Лекин ҳеч нарса дея олмади. Мен эса унинг хушбўй ҳид таралаётган сочларини қониб-қониб ҳидладим.\n— Бўлди, қўйинг, энди, уят бўлади, — деди Барно. Унинг овози қандайдир ҳаяжонли товушда эшитилди. Таъсирланганимдан уни янада маҳкамроқ бағримга босгим келиб кетди.\n— Менинг талабимни бажарганингдан кейин қўйиб юбораман, — дедим унга.\n— Сиз нима десангиз шу, — деди у.\n— Бу билан қутулолмайсан.\n— Отангиз кутиб қолди.\nУнинг шу гапидан кейингина мен ҳечам истамасам-да, қизни қучоғимдан бўшатишга мажбур бўлдим. Барно ерга қараб қолди. Икки юзи қип-қизил эди.\n— Энди сизнинг бир ўзингиз турган жойга бормайман, — деди у аразлаб. Арази эркаланишга, нозланишга кўпроқ яқин эди.\nМен унинг бурнидан чимдиб қўйдим-да, отам билан Эгамқул ака ўтирган уйга кирдим. Дастурхонни ёзиб қанд-қурсни қўяётган маҳалим отам:\n— Меҳмон кетаман деяпти, — деб қолди.\n— Нега? — дедим мен Эгамқул акага қараб, — ўзи ҳозир келдингиз-ку. Чой-пой ичинг, кейин ўзим обориб қўяман. Бир йўла машинани ҳам ташлаб келардим.\n— Озгина ишларим бор. Бормасам бўлмайди. Ҳали бафуржа ўтириб чой ичармиз, — деди Эгамқул ака менга жавобан. Унинг юз-кўзидан бу ерда ўтиролмаётганлиги шундоққина сезилиб турарди. Унинг ўрнида мен бўлганимда ҳам шу кўйга тушган бўлардим... Саидага оғиз солган. Отам ҳали тузук-қуруқ жавоб қилмаган. Яна ўзи синглимни даволашга мажбур бўлган... Қандай қилиб отам билан Саида ҳақида гаплашсин? Очиғи, унга ичим ачиди. Шунинг билан бирга Саиданинг пешонасига ҳам шундай тақдир битилган.\n— Майли, иши бўлса, ушлаб турмаганимиз маъқул, — деди отам. Афтидан, отам ҳам вазиятни англаб етганди.\nТашқарига чиққанимиздан кейин мен ошхонага йўналдим. Ўйлаганимдай, Барно шу ерда экан.\n— Эгамқул ака кетаяпти. Мен у кишини обориб қўяман-да, кейин машинани уйларингга қўйиб келаман... Сен, балки, қоларсан... дадангга тушунтирардим, — дедим унга умид билан боқиб. Айни чоғда унинг кетиб қолишини ҳечам истамаётгандим.\n— Сўрамай келганман. Қолсам уйдагилар хафа бўлишади... Лекин Саиданинг ўзини ёлғизлатиб ташлаб кетгим ҳам келмаяпти, — деди Барно кўзларини пирпиратиб.\nСинглим ҳақида қайғураётганидан, умуман, менинг дардимга шериклик қилаётганидан уни шунчалик яхши кўриб кетдимки, боягидай қучгим, кўзларидан ўпгим келди.\n— Саиданинг аҳволи ҳақида айтсам, балки, тушунишар... Хафа бўлишмас...\n— Ишқилиб, хафа бўлишмаса яхшийди.\nБу билан Барно қолишини аниқ-таниқ айтган эди.\nЭгамқул ака билан район марказидан чиққунимизгача гаплашмадик, ҳисоб. Гапимиз қовушмади. Қисқа сўров — қисқа жавоб. Албатта, орада синглим бўлмаганида сўзлашув учун мавзу топиларди. Мен гапирардим — у гапирарди. Шу тарзда унинг уйига етиб борганимизни билмай қолардик. Унақа дейдиган бўлсак, ҳозир бу одам билан кетмасдик-да...\n— Абдукаримнинг уйига ҳайдайверинг, — деб қолди бир маҳал Эгамқул ака, — мениям унда ишим бор. Бир йўла битириб келаман. Бу томонларга яна қачон йўлим тушади?\nАввалига унинг гапига ҳайрон бўлдим. Кейин тусмоллаб, мақсадини озгина англадим. Аммо унинг кейинги гапи бир оз тушуниксиз эди. Менинг ўйлаганимга тўғри келмасди. Бу томонларга энди қайтиб келмайман, демоқчими? Демакки, синглимга уйланиш ниятидан қайтдими? Ҳаммамиз, ҳатто, синглим ҳам рози бўлиб турган пайтда у айниб қолдими? Наҳотки, ўзига бошқа соғлом жуфт топиб олган бўлса?..


Сурхондарёда аёл суддан ўғлини эмас, эрини озод қилишни сўради\nКутилмаган жавобдан суд қабулига келганлар ҳайрон қолди: аёл суддан ўғлини эмас, эрини озод қилишни сўради.\nТОШКЕНТ, 11 сен – Sputnik. Сурхондарёда бўлиб ўтган Олий суднинг сайёр қабулида ҳайратларнарли ҳолат содир бўлди. Суд қабулига келган катта ёшли аёл суддан ўғлини эмас эрини озод қилишни сўради, деб хабар қилмоқда вилоят ҳокимияти матбуот хизмати.\nХабрда айтилишига кўра, ушбу аёлнинг турмуш ўртоғи ва ўғли фирибгарлик жинояти учун қамалган экан, қарзнинг бир қисми тўлаб бўлингандан сўнг суд эркаклардан бирини озод қилишга қарор қилади. Аёлдан кимни озод қилишни сўралганда, у иккиланмай – эримни, деб жавоб беради.\nУшбу жавобдан суд қабулида ўтирганлар “бир қалқиб тушди” деб ёзади вилоят матбуоти. Вазиятни тушунмаган одам бундай ҳайратланиши табиий, лекин ушбу воқеа аслида қандай бўлганини билганлар бунга ҳайрон бўлмаган.\nАслида ушбу жиноятда у бечора аёлнинг ўғли сабабчи бўлган экан. У олдин ҳам фирибгарлик жинояти учун 3 маротаба қамалиб чиқаан, лекин барибир одатини ташламаган экан. Сўнгги бор одамлардан катта-катта пулларни олиб еб юборган, қарзини ундиришга келганларга унинг отаси мажбурат “Қарзни бўйнига олишини” айтиб тилхат ёзиб берган экан. Қарзини қайтариб ололмган фуқаролар, ушбу оиланинг нафақат буюмларини, балким уйини ҳам бузиб, қурилиш материалларини олиб кетишган экан.


АҚШ модернизацияланган F-16V қирувчисини илк бор синовдан ўтказди\n16:35 / 22.10.2015\nLockheed Martin компанияси муҳандислари янги F-16V қирувчисининг дастлабки парвозини синовдан ўтказди, дея хабар қилди Defence News нашри. Парвоз 16 октябрь куни янги AESA радар тизими билан биргаликда амалга оширилди.\nРадар тизимидан ташқари, F-16V самолётининг учувчи кабинасига янги ахборотлар дисплейи, модернизацияланган компьютер системаси ва бошқа инновациялар билан таъминланган.\nLockheed Martin F-16V моделини ишлаб чиқиш тўғрисидаги режасини 2012 йилда Сингапурда бўлиб ўтган авиацион кўргазмада маълум қилган эди. Янги AESA радар тизими ҳарбий самолётга ҳаво-ҳаво ва ҳаво-ер бўйича кузатув олиб боришга кўпроқ имкониятларни тақдим этади.


Наззора Бекова. “Ибодатингга янги ой бўлиб хам…” - www.ziyouz.uz\nБош саҳифа Илм ва фанАдабиётНаззора Бекова. “Ибодатингга янги ой бўлиб хам…”\nАлишер Навоий Ҳаллоқ қудрату салоҳияти, сифату сийратини Қуръони карим оятлари асосида ифодалаган бўлса, олам гўзаллигини Шарқ фалсафасида кенг ўрин тутган тасаввуф ақидалари, ғоялари заминида талқин этади. Шунинг учун ҳамд ғазалларда Оллоҳни васф қилиш билан бир қаторда, унинг яратувчилик хусусияти улуғланади. Мутафаккир шоирнинг яратиш ва яралиш тўғрисидаги фалсафий қарашлари мазкур ғазалларда юксак бадиий талқинини топган. Бу мавзуга дахлдор ғазалларда Оллоҳ мўъжизавий сиймоси марказий ўринда туради. Жамики мавжудотнинг гўзаллигию баркамоллиги Ҳақ жамоли латофатининг инъикоси туфайлидир:\nИбодатингга янги ой бўлиб хам ўлди мусалли,\nСипеҳр атласидин солибон ҳавоға мусалло.\nҚуръони Каримнинг “Ҳаж” сураси 18-оятида: “(Эй Муҳаммад), Сиз осмонлардаги ва ердаги бор жонзот, қуёш, ой, юлдузлар, тоғлар, дов-дарахтлар ва (барча) жониворлар ҳамда кўпдан кўп инсонлар (ёлғиз) Оллоҳга сажда қилишини кўрмадингизми?” — дейилади.\nЮқоридаги парчада ҳам Оллоҳ ибодатига хам бўлиб, намоз ўқиётган янги Ой тасвири ўз ифодасини топган. Шоир бунда инсонга хос хусусиятни Ойга кўчириб, ташхис санъатининг ажойиб намунасини вужудга келтирган. Ой гўё рукуъга кетган кишидек намоз ўқимоқда, кўк атласи эса унга ҳавода жойнамоз вазифасини ўтамоқда. Ушбу байт шоир тафаккур оламининг ниҳоятда кенглигидан далолат берувчи сўз санъати намунасидир. Навоий янги ой шаклида оҳори тўкилмаган ташбиҳ намунасини яратган. Мумтоз шеъриятда кўпинча ҳилол маъшуқанинг камон қошига қиёсланган бўлса, улуғ шоир унга янгича ёндошиш асосида илоҳий китобга таяниб, Тангрининг буюклигини юксак нафосат билан тасвирлашга муваффақ бўлган. Кейинги байтда иштирок этган қуёш тимсоли орқали яна шундай гўзал манзара чизилган. Гўё Сенинг (Оллоҳ назарда тутилмоқда) марҳаматинг туфайли қуёш панжаси олтин бўлди, яъни Сен нур сочиш учун унга узун қўлларни эҳсон қилдинг. Шоир қуёш нурларини узун қўлларга ўхшатиб, уларда мавжуд бўлган олтин рангни Оллоҳнинг инояти эканлигини таъкидлаш билан бундай яратишга фақатгина қудратли, буюк зот қодир эканлигини жонли мисоллар орқали бадиий тасвирлаган:\nЗиҳи мазоҳир аро меҳри оразиндур нур,\nҚуёшдин ўйлаки зарроти хайли ичра зуҳур.\nВужудинг айлади кавну макон вужудин фош,\nҲамул сифатки қуёш қилди заррани машҳур.\nХирад гар аъмо эса гуноҳ зотинг ичра не тонг,\nҚуёшни кўрмаса хуффош бордурур маъзур.\nГўзал кўриниш аро маъшуқанинг қуёшваш юзидан нур тараладики, бу қуёш зарралари ичидаги нурлар гуруҳини англатади. Кўринадики, байтда икки манбанинг мувозий қўлланилиши орқали бадиийлик оширилган. Биринчи бадиий ишорани “меҳри орази”дан нур таратаётган маъшуқа маъносида талқин қилиш мумкин. Унинг юзидан таралаётган нур қуёшдан пайдо бўлаётган заррачалардай сержилодир. Иккинчи байтдаги “Вужудинг айлади кавну макон вужудин фош” мисраси буюк яратувчанлик хусусиятига эга Зот ҳақидадир. “Кавну макон” деганда борлиқ, бутун олам, коинот назарда тутилади. Мисрада Ҳақ таоло вужуди коинот вужудининг ошкор этгани, яъни бунёд қилгани ҳақидаги исломий таълимот ўз инъикосини топган. Навоий илк байтда қўллаган услубини давом эттириб, қуёшнинг худди ўша сифат билан заррани машҳур қилганлигини Ҳақ таолонинг оламни вужудга келтирганига ёндош қўллайди. Бу эса, Оллоҳни васф этиш билан бирга қуёш сайёраси воситасида коинотнинг яратилиши тўғрисидаги илоҳий-фалсафий қарашни тасаввурга келтириш учун замин ҳозирлайди. Ғазалнинг дастлабки байтидаги образни назарда тутиб, шоир илоҳий ишқни тараннум этмоқдами ёки мажозий ишқни, шаклида савол қўйиш у қадар мувофиқ эмас. Чунки байтлардаги ботиний маънолар, илк байтда қўлланган маъшуқа жамоли васфига доир ишоралар инсон ва Худо ишқи қоришиқ келаётганлиги ҳақида муайян қўнимга келиш имконини беради. Ўринли эътироф этилганидек: “Навоий ишқ номи билан инсонни улуғловчи илоҳий сирларни тадқиқ этади, буюк шоир тасвиридаги ҳақиқий ишқ кечинмалари Инсон ва Худо орасидаги руҳий яқинлик, бирлик туйғуларини ифодалайди” (Ҳаққулов И.Тасаввуф ва шеърият. Т, 1991). Ана шу руҳий яқинлик Навоий ғазалларида бадиий ифодасини топган Оллоҳга дахлдор лавҳалар заминида вужудга келган. Шеърий сатрлардаги тафаккур эса бекаму кўст яратилган олам ва унинг Бунёдкори хусусидадир. Шоирнинг борлиққа меҳри баландлиги боис унинг яратувчисига ҳам севгиси чексиздир. Шу сабаб Навоий “Ҳақ субҳоно таоло ҳамди ё русул алайҳис-салом наъти” ёки ҳар иккаласи “далолат қилурдек бир амрдин ҳар бир амрда бир лаҳза” муяссар бўлмоқликни саодат деб билади. Шоир кўзлаган мақсадига Оллоҳ мадҳ этилган юқоридаги байтлар воситасида эришган, дейиш мумкин. Чунки учинчи байтдаги Инсон ва Худо орасидаги муносабат тасвири мутафаккир шоирнинг теран мулоҳазалари маҳсулидир. Унда қўлланилган қуёш тимсоли байтда илгари сурилган ғояни шеърхонга аниқ етказиш ва мисралар бадииятини ошириш нуқтаи назаридан юксак аҳамиятга молик. Навоий: “Агар хирад (билим аҳли) аҳлининг кўзи ожиз бўлса, гуноҳ зотнинг ичида бўлиши ажабланарлимас, чунки кўршапалак қуёшни кўрмаса ҳам маъзур бордир, яъни кечирарлидир”, — дейди. Бунда шоир хирад деганда инсонни назарда тутиб, унинг кўзи ожизлигини Ҳақнинг сир-асрорларидан воқиф эмасликда деб билади ва буни гуноҳ санамайди.\nИккинчи байтда ифодаланган кўршапалак ва қуёшга доир лавҳалар ўшандай майлдан дарак беради. Ҳақиқатдан ҳам, хуффош қуёшни кўришдан маҳрум. Шундай экан, инсон ҳам Ҳақ таолонинг бутун яратиқлари ва зотини англашдан аъмодир.\nҲамд ғазалларда Оллоҳ ва банда муносабатлари ҳам чуқур фалсафий мушоҳадалар тарзида баён қилинган. Шоир ёзишича, Оллоҳ ўз бандасининг ҳар қандай гуноҳини кечира олувчи беқиёс шафқат соҳиби, айни вақтда ҳеч бир инсон Унинг қаҳру ғазабидан эмин бўла олмайди. Бутун умрини майхонада ўтказган гуноҳкор банда ҳам Яратганнинг лутфу марҳаматидан умидвор бўлиши мумкин, аммо бор ҳаётини тақвою ибодатга бахшида айлаган зот бўлсин, Унинг қаҳру ғазабига дуч келиши ҳам қийин эмас:\nЧу баҳре раҳматинг мавж урса пайдо бўлмағай хасча,\nНеча журм аҳлидинки, бўлса юз кўҳу хато пайдо —\nбайтида шундай фикрлар ўз аксини топган. Бинобарин, одамларнинг яхши инсонлар ҳақидаги маломатларию, ёмонлар тўғрисидаги мадҳу санолари Оллоҳ олдида ҳечдир. Адолатли Халлоқ ҳар кимга ўзига муносиб баҳо беради. Шундай экан, ҳар қайси инсон Яратганнинг ҳақиқат қилишига умид қилиб яшаши мумкин. Меҳрибон Оллоҳ бор экан, яхши инсон ҳеч қачон хор бўлмайди, деган муҳим фикр ифодаланади юқоридаги байтлар замирида.\nМазкур байтларда Оллоҳнинг Аш-шоҳид (ҳар нарсани нозиклиги билан кўриб турувчи), Ал-Ғофур (гуноҳкорлардан истаганини зиёдаси билан авф этувчи), Ал-Адлу (чин адолат соҳиби), Ал-Хофиду (қулларидан баъзиларининг даражасини туширувчи), Ар-Рофиу (қулларидан баъзиларини юксалтирувчи), Ал-Музидлу (истаганини ночор ва ҳақир қилувчи) каби исм ва сифатлари улуғланган.\nАлишер Навоий турли дунёқарашдаги кишиларни кузатиш, улар феъл атворидаги жиҳатларни умумлаштириш орқали қандай одамларнинг ибодату дуолари Оллоҳга етиб бришини яширин ички бир туйғу билан (яшаш тажрибаси орқали) ҳис қилган ва тасвирлаган. Чунки бу улуғ ижодий дард шоир қалбига болалигидан — “Мантиқ ут-тайр”га ишқи тушганидан бошланган эди.\nАлишер Навоийнинг маърифий-бадиий ҳамдлари руҳий-маънавий риёзат босқичлари Ҳақни таниш усулининг асоси эканлигини бадиий ифодалашга ҳам қаратилган. Ҳамд ғазалларида ҳар бир маънавий-камолот босқичида соликнинг Ҳақ сифатларини тобора кўпроқ ва чуқурроқ англаб бориши, Илоҳ маърифатини айнан қайси нуқтагача илғаши яққол тасвирланган.\nСолик ва Ҳақ орасидаги муносабатларни босқичма-босқич тасвирлаб бориш, ҳар босқич (Ҳақ маърифатини англаш жараёни)да сулук аҳлининг руҳий-маънавий жиҳатдан юксалиб, Ҳаққа яқинлашиб бориши ва худди шу жараёнда Ҳақнинг унга муносабатини маърифий асослаш, гавдалантириш Алишер Навоий ҳамд ғазаллари мавзу ва ғоялар оламининг мундарижасидир.\nКамолотга риёзат йўли орқали борилади. Руҳий-маънавий камолот босқичидан ўтиш жараёнида жисмнинг имкониятлари қисқариб, руҳнинг юкасалиши учун тўсиқ ўзлик (жисм, нафсм), “менликдан нишон” маҳв бўлади. Натижада инсон Илоҳ ва Ҳаётнинг, яъни ўзининг асл моҳиятини англайди. Бу эса комиллик мезонидир. Худди шундай холис дунёқараш жамият ва одамларда устувор бўлса, худпарастлик, зуҳдфурушлик, ноҳақ қон тўкиш, турли қарама-қарши гуруҳлар, мазҳаблар ўртасидаги келишмовчилик ўз-ўзидан йўқолади.\nШунинг учун Навоий ҳамд ғазалларининг қаҳрамонлари оддий мўъминлик даражаси билан чекланиб қолмай, Ҳақ сиру синоатига етишишга бел боғлаган комил инсон бўлиш иштиёқида “ўзни мақсуд манзилига бошлаган” толиб, Ҳақнинг улуғ қудрати олдида ўзини хору хас каби ҳис қилиб, “иксири аъзам” ишқ оловида покланган ошиқ, илми илоҳийда барчадан билимдон ориф, фақр, Ҳақдан ўзга нарсага қизиқмайдиган мажзублик ҳолатидаги ғанийдир. Шариат ҳукмларидан, Қуръони карим ва Ҳадиси шариф асосида Оллоҳ ва унинг чексиз сифатларидан хабардорлик, ўзининг моҳиятан шу қудрат соҳиби билан бирлигини пайқаш натижасида оддий ҳукмлар ижрочиси бўлиш билан қаноатланмай, ички руҳий ҳурликка, илми ғайбга эҳтиёж сезган солик Алишер Навоий ҳамд ғазалларининг умумий қаҳрамонидир.\n«Ўзбекистон адабиёти ва санъати» газетасининг 2008 йил 5-сонидан олинди.\n← Аввалги Аввалги Абдусаид Кўчимов. Дилкаш лаҳзалар (2008)\nКейинги → Кейинги: Абдукарим Зикирёев “Ҳинд сори”да пишган қовун ёхуд Мирзо Бобур кашфиётлари


Одамлар уйидан туриб давлат хизматларидан фойдаланадиган кун келди... - hudud24.uz\n2021, 21-Aprel | 01:41\nБош саҳифа Янгиликлар Маҳаллий Одамлар уйидан туриб давлат хизматларидан фойдаланадиган кун келди…\n09:23 / 07-03-2021\nМарказ ходимлари маҳаллабай ва хондонбай тамойили асосида хизмат кўрсатмоқда.\nМарказдан олис ҳудудларда яшовчи аҳолининг оворагарчилигига барҳам бериш мақсадида агентликнинг Наманган вилоят бошқармаси туман (шаҳар) давлат хизматлари маркази ходимлари фуқароларнинг яшаш манзилига борган ҳолда давлат хизматларини кўрсатмоқда.\nЖумладан, Норин туман давлат хизматлари маркази ходимлари 8 март – Халқаро хотин-қизлар байрами муносабати билан тумандаги “Куюлтепа” маҳалласи аҳлига сайёр хизмат кўрсатди. Мазкур маҳалланинг кайвони онахонларидан бири М. Қосимованинг ногиронлиги сабаб, унинг хонадонига бориб хизмат кўрсатилди.\nШунингдек, Наманган туман давлат хизматлари маркази ходимлари томонидан туманинг “Қумқўрғон” маҳалла фуқаролар йиғини, Бектемир кўчасида истиқомат қилувчи фуқароларга «Сув таъминоти ва сувни чиқариб ташлаш тармоқларига уланиш учун техник шартларни олиш» бўйича «Наманган Сувоқава» Наманган туман бўлими билан ҳамкорликда «Халқ давлат идораларига эмас, балки давлат идоралари халққа хизмат қилиши керак» шиори остида 69 нафар фуқарога сайёр давлат хизматлари кўрсатилди. Бундан ташқари, ходимлар томонидан 100 дан зиёд фуқароларга my.gov.uz ягона интерактив давлат хизматлари порталидан фойдаланиш бўйича тушунтириш-тарғибот ишлари олиб борилди.\nБектемирлик ,Эргашбой ота Инамов 81 ёшни қаршиланган нуронийлардан бири. Отахон ҳам давлат хизматлари маркази ходимлари томонидан кўрсатилган хизматдан мамнун. Авваллари, бундай юмушларни адо этишнинг ўзи бўлмас эди. Ҳозир омон-омон даврлар бўлиб, давлат идораси ходимлари маҳалламизга келиб бизни узоғимизни яқин, мушкулини осон қиляпти. Мен марказ хизматларидан кўп фойдаланганман. Шу пайтгача 10 мартадан ортиқ хизмат олган бўлсам унинг 6 тасидан ўз маҳалламда фойдаландим, дейди Эргашбой ота Инамов.\nСайёр хизмат тадбирлари вилоят бўйлаб давом этмоқда.\nАввалги мақолаАёллар ҳамиша эътиборимизда\nКейинги мақолаАлимент қачонгача ундирилади?


Kutubxona - Axtamqul Karim. Togʻbegi (hikoya) / Kiril\nSiz shu sahifadasiz: Axtamqul Karim. Togʻbegi (hikoya) / Kiril\nАсар номи Тоғбеги (ҳикоя)\nБаландда юрган одам кўп нарсани кўради...\nЎзбек бобом ҳикматларидан\nЙил оғир келди. Чорвадорнинг куни қорайди... Қишлоқда бир парча бўш ернинг ўзи йўқ. Ҳаммаёқни пахта эгаллади. Тошлоқ жойларни ҳам одамлар бўлиб олишган. Сурувни қаёққа ҳайдашни билмай бошим қотади.\nБобом молга раҳминг келсин, деб нуқул мени койийди. У кишига пахтадан сўз очиб бўлмайди. Эшитишни ҳам истамайди:\n— Эчкининг тили бўлганда эди, сенга нима дейишини билардинг. Бир майдон аланг1ларда чиратиб келсанг, ёнингдан кетадими?!\nТаёғимни олиб гуноҳкордек қўтонга йўл оламан, у ерда мўлтираб ётган эчкилар менга интиқ кўз тикади.\nҚўтон эшигини очишим билан пилдираб, ҳар томонга югуради. Асли кийикнинг наслидан бўлгани учун ҳам улар қамални хушламайди. Тоғликлар эчкини туёғи боқади, дейишади. Шотирўдликларни кўрганда жағи очиладиган Гулқиз кампир эса:\n— Эчкингни гум қил, бу шайтоннинг уруғи-ку! Унинг дастидан на гул, на дарахт қолди, — дея тинимсиз жаврай бошлайди.\nШу шум кампирни кўргим йўқ. Кўчасидан сурувни қанча эҳтиёт қилиб ўтмайин, барибир танбеҳ эшитаман. Ҳар гал бир баҳона топади. Унинг жиззакилиги сабабини бобом шундай сўзлаб берган. Бир пайтлар «қизиллар»нинг додини берган Боймирза чўлоқнинг хотини бўлган экан. Гулқиз қизлигида бир қучоқ ловуллаган гул эди. Ҳеч кимни писанд қилмай юрган дамлари гўзаллиги таърифи Боймирза чўлоқнинг қулоғига чалинган. Шундай қилиб, Гулқизнинг айни гуллаган даври тақдир амри билан тўртинчи хотин бўлиб, Боймирза чўлоқнинг ҳаётига кўчди.\n— Чўлоқ одамдаям тўртта хотин бўладими?! — дейман ажабланиб. Бобом кулади:\n— Унда у чўлоқ бўлмаган, дамининг тафтида ҳолва пишарди. Юртни босқинчилар босиб олганидан кейин ҳам у кўп йиллар қизилларга бўй бермай, тоғларни ларзага солиб юрди. Ҳар ернинг тулкисини ўзининг тозиси овлайди, деган сўз ҳақ экан. Уни ўзимизникилар тутиб берди, тутқич бермас ёвқурни «қизил»лар сўроқ қилмасдан Сибирга сургун этишди. Аммо Боймирза тушмагур қамоқда ҳам тинч юрмай, маллавойларнинг бошлиғини уриб, қочмоқчи бўлган.\n— Боймирзанинг қилиғи «оға»ларга оғир ботиб, уни батамом эгиб олиш учун бир оёғини тиззасидан кесиб ташлашган...\nБунинг тарихи жуда узун... Гап Гулқиз ҳақида кетаётувди. У бошида Боймирзани писанд қилмайди. Савлатидан от ҳуркадиган чўлоқ, Гулқизни хонага чақиради-да, олмосдек ўткир пичоғини бўғзига тирайди.\n— Калима келтир, менга эрнинг ҳурматини жойига қўймайдиган хотиннинг кераги йўқ. Бугун сендан бутунлай воз кечаман. Сен менинг хотинимсан, меники бўлиб кетасан...\nГулқиз Боймирза чўлоқнинг совуқ ниятини англаб, жон ширинлигидан унга ялиниб-ёлворади. Чўлоқ бир оз ҳовридан тушиб, унга тўртта шарт қўяди.\n— Мен келсам югуриб олдимга чиқасан, аввал салом бериб, отимнинг жиловини тутасан, сўровсиз бирор қадам четга чиқмайсан...\nГулқиз унинг барча истакларини бажаришга онт ичади. Шу тариқа унинг ёшлик дамлари зимистонга айланади. Шотирўдликларни ёмон кўриши шундан. У замонлар аллақачон ўтиб кетган бўлса ҳам аламини кимдан олишини билмай, ҳамиша аламзада юради...\nЭчки боқиш жону дилим, айниқса, адирларга ёйиққа чиқариб, улоқчаларнинг шаталоқ отиб югурганини кўрсанг, кўзинг қувнайди. Маза қиласан. Бизнинг сурувга «Қулат» бош бўлиб юради.\nОтам бу эчкини Қулат мергандан сотиб олганлари учун биз уни «Қулат» деймиз. «Қулат» — қайсар эчки. Ўзидан олдинга ўтган эчкиларнинг додини беради. Айниқса, унинг «тарбияси»га кўнмаган улоқчаларни қулоғидан тишлаб орқага силтаганини кўриб, ҳайрон қоламан. Сурув унинг йўриғидан чиқмайди...\n— Бобо, тезроқ тоғларга чиқайлик, пастда мол боқишга жой қолмади, — дея бобомни ҳоли-жонига қўймайман. Бобом қор кўчиб, тоғ йўллари вайрон бўлганини уқтиради.\n— Оллоҳ қувватни ниҳондараликларга берсин! Биз барибир йўл созламаймиз... — дейди.\nБиз орзиқиб кутган кун келди. Тоғнинг йўллари соз бўлибди, деган хушхабар қишлоққа бирпасда тарқалди. Ҳамқишлоқларим кўч-кўронини ортиб йўлга отланади. «Мен ҳам тоққа бораман», дея овози борича хархаша қилаётган болакайларнинг йиғиси қишлоқни тутади. Одатда ёш болаларни тоққа тут пишиғида олиб боришади. Унгача уларнинг оқизган кўз ёшлари ҳеч кимнинг дилини юмшатолмайди. Мен дастёр бўлиб қолганимдан, бобомга думман...\n...Ҳаво серёғин келиб, ўт кўпайди. Қирлар ям-яшил гилам ёзиб, бизга пешвоз чиқади. Эчкилар соқолини селпанглатиб, кенгликларга югуради. Тоғларнинг бағри кенг, ҳеч ким молингни қайтар демайди. Биз борлиқнинг тиниқ ва соф ҳавосидан нафас олиб юқорилаймиз. Тоғлардек баланд бўлгимиз келади.\nЯнги қурилган шотидан ўтишимиз билан уста Зариф йўлсозларнинг хатосини топади.\n— Шотини мустаҳкам боғлашмабди, боғлаган шотилари кўпга бормайди, — дейди бобомга қараб.\n— Энди уста, шуни ҳам барака топкур тамшўшлик каллар қурди. Бизнинг шотирўдликлар қачон шоти боғлаган?!\n— Йўл созлаш бизнинг чекимизда йўқ, — дейди уста ўжарлик билан гапни чўрт кесиб. — Бобомиз шох ташишни бўйнига олганида эди, бизлар ҳам йўл қурардик.\nУста Зариф сўзини исботлаш учун тортишади. Мен эса ҳайратланиб, бобомни саволга тутаман:\n— Нега шох ташишни бобомиз бўйнига олмаган?!\nУ киши аввал менга, кейин уста Зарифга ғазабнок тикилиб, ҳикоясини бошлайди:\n— Амирлик даврида, ҳозир тўғон кўтарилган Тўполон сув омбори ўрнида Ҳисор беклигига қарашли қалъа бўлиб, унга Сарижўнинг мири бошчилик қиларкан. Ўша даврларда ҳам бизнинг кўчманчи чорвадор халқимиз баҳорда тоғларга чиқиб, кеч кузда ҳавор1га тушиб келишаркан. Ниҳондарада ўндан ортиқ дара бўлиб, унинг ҳар бирида ўзига хос қавмлар яшаркан. Ҳар бир қавмнинг тоғбегиси бўлиб, улар бекликка ҳисоб бераркан. Бир куни Ҳисор беги барча тоғбегиларни йиғиб, фармон берибди:\n— Биз беклик учун катта иморатлар бунёд этишга қўл урдик. Аммо ёғоч ва шох етишмаяпти. Сизларни йиғишимиздан мақсад ҳар бир тоғбеги ўз қавми билан яшаб турган жойидан бекликка шох ташийди. Бу биз қураётган янги иморатларга қўшган ҳиссаси бўлади.\nЎшанда барча тоғбегилар бекнинг фармонини бажаришга рози бўлибди. Аммо Шотирўд2нинг тоғбегисига бу фармон оғир ботибди. У бекка қараб шундай дебди:\n— Шох ташиш шотирўдликларга тўғри келмайди, сабаби йўлимиз бекликдан салкам икки юз чақирим олисда, унинг устига ёлғизоёқ тоғ йўлидан битта шохни судраб келтиришнинг ўзига тўрт кун вақт кетади. Одамларим оч-наҳор, бу мушкул вазифа уларга оғир тушади...\nТоғбегининг сўзларидан бекнинг қаҳри келиб, миршабга буюрибди:\n— Агар одамлари шох ташишни истамаса, янги бино деворига унинг ўзини қўшиб, лойланглар! Токи фармонни бажаришни ўргансин...\nШундай қилиб, Тоғбегини бекнинг фармони билан пахсачилар деворга қўшиб тиззасигача лой урибди. У шох ташишни бўйнига олмабди. Иккинчи кун лой белигача кўтарилибди. Девор орасида қисилиб қолган Тоғбегининг оғиз-бурнидан тизиллаб қон оқибди. Лойчилар учинчи пахсани бошламоқчи бўлганида, Тоғбеги миршабга дебди:\n— Менга бекни чақириб беринглар!\nМиршаб Тоғбегининг аҳволини кўриб, энди таслим бўлса керак деб бекнинг ҳузурига ошиқибди. Унинг арзини бекка етказибди. Қўрғондан савлат тўкиб чиққан бек Тоғбегининг олдига келибди. Унинг ғариб аҳволига ачиниб:\n— Хўш, энди шох ташийсанми? — дебди.\nТоғбеги бекнинг кўзларига тик қараб:\n— Бегим, сиздан биргина илтимосим бор, лойчиларингизга айтинг, майли танамни бош-оёқ лойлаб чиқишсин, аммо икки қўлим билан бўйним девор ичида қолиб кетмасин. Қўлларимни икки томонга чиқариб қўйсинлар! Шотирўдликлар тоғдан ҳориб тушган чоғида уловини боғлашга қозиқ қидириб юрмай, менинг қўлларим билан бўйнимга боғлашсин...\nТоғбегининг сўзларидан ҳаяжонланган бек унинг қавмига бўлган чексиз садоқатига қойил қолиб, жазони бекор қилибди. Шотирўдликларнинг йўли узоқ деб, шох ташишдан бутунлай озод этибди... Бизнинг озодлигимиз шундан...\nМен Тоғбегининг жасоратидан ҳайратландим.\nКейин шотирўдликлар халоскорини роса эъзозлашгандир, — дея бобомга қарайман. У киши индамайгина кўзларини тоғларга олиб қочади.\n— Эҳ, нимасини сўрайсан, яхшиликнинг ҳам гоҳо яроқсизи бўлади...\nБобом менга ҳар гал яхшиликдан сўзлайди. Уларнинг ҳикоя давомида каловланиб қолишидан воқеанинг охири хайрсиз тугаганини англайман. Шу пайт йўлда юрганида кўзлари юмилиб-юмилиб кетадиган уста Зариф бобомнинг жонига оро кириб, ҳикояни давом эттирди:\n— Орадан кўп ўтмай Тоғбеги бедаво дардга чалинган. Касалининг юқумли эканини пайқаган шотирўдликлар ундан юз ўгириб, қишлоқдан бадарға қилишган. Тоғбеги омонатини ўз қавмидан йироқда, одам қадами етмайдиган жойда, танҳоликда топширган экан. Бу шунақа бир қўтир дунё...\nУста Зариф бошини сарак-сарак қилиб, халачўп билан эшагини ниқтаб, тезлайди. Қирлар ортда қолади. Пирях тоғидан эниб келаётган дарё бошини тошларга уриб, айқиради. Унинг айқириғидан қулоқларим остида гўё Тоғбегининг қонга беланиб: «Лойчилар, қўлларим билан бўйнимни лойдан чиқариб қўйинглар!», деган овози тинимсиз янграётгандай бўлади...\n"http://www.kutubxona.com/wiki/index.php?title=Axtamqul_Karim._Togʻbegi_(hikoya)_/_Kiril&oldid=2621" dan olindi


01:45 23 Феврал 2018\n10:31 11.10.2017 (Янгиланган 13:26 11.10.2017) Ҳавола олиш\nМДҲ ижроия қўмитаси раҳбари Сергей Лебедев МДҲ ТИВК кенгаши якунида Ўзбекистон ва Туркманистон МИД раҳбарлари баёнотидан қониққанини хабар қилди.\nТОШКЕНТ, 10 окт — Sputnik. Ўзбекистон ва Туркманистон Мустақил давлатлар ҳамдўстлиги ҳаётида янада фаол иштирок этиш истагини билдиришди, деди МДҲ ижроия қўмитаси раҳбари Сергей Лебедев Сочида бўлиб ўтган мажлис якунида.\n“Ўзбекистон ва Туркманистон вазирлари томонидан эълон қилинган баёнотлардан қониққанимни яшира олмайман. Улар МДҲ ҳаётида фаолроқ иштирок этиш истагини билдиришди. Мен ижроия қўмита раиси сифатида ушбу икки мамлакатнинг МДҲ иқтисодий кенгаши фаолияти иштирок эта бошлаганини қайд этмоқчиман”, — деди Лебедев.\nУндан ташқари Лебедев Туркманистон келаси йилда МДҲ раислигига шерик бўлишга тайёрлигини билдирди.\n“Навбат бўйича келаси йилда МДҲ ижроия қўмитасида Тожикистон раислик қилади. Россия ва Туркманистон раис ёрдамчилари бўлади. Кенгаш иштирокчилари ушбу қарорни қўллаб-қувватлашди”, — деб қўшимча қилди Сергей Лебедев.


Версия для печати > Синовдан юксалишга қатъий қадам\nШу мавзуда Жиззах политехника институтида мамлакатимиз раҳбари томонидан афв этилган ёшлар, Жиззах вилояти ички ишлар бошқармаси пробация бўлими назорати остида турган ҳамда Ёшлар иттифоқи кафиллиги остида суд залидан озод қилинганлар иштирокида мулоқот уюштирилди. Тадбир аввалида юртимизда ёшларнинг билим олишлари, касб эгаллашлари ҳамда иш билан таъминланишлари учун яратилаётган имкониятлар тилга олинди. Шунингдек, тадбиркорлик билан шуғулланиш истагида бўлганларга имтиёзли асосда кредит, ер, бино ажратилиши тўғрисида маълумот берилди. Йиғилганлар томорқадан фойдаланиш, уй шароитида парранда ва чорва боқишни расмийлаштириш орқали келажакда пенсияга эга бўлишлари мумкинлигини билиб олишди.\nЖинояти ортидан назорат остига тушиб қолганларни жамиятга мослаштириш, уларни ишга жойлаштириш, билим ёки касб-ҳунар эгаллашлари борасида ички ишлар органлари пробация хизмати кўрсатаётган ёрдам тўғрисида ҳам сўз юритилди. Чунончи, Мирзачўл туманининг Гагарин шаҳридаги касб-ҳунар ўргатиш ўқув маркази ҳақида ҳам атрофлича тўхталиб ўтилди.\nШундан сўнг очиқ мулоқотга киришилди. Ўз ишини бошлаш, бизнес-режа тузиш, турли ҳудудларда яратилаётган иш ўринлари, Ёшлар иттифоқи кафиллигида молия муассасалари томонидан ажратилаётган кредитлар, касбга йўналтиришга оид бир қатор масалалар ёшларни қизиқтирди.\nТадбир доирасида назорат остида турган ва жазони ўташ муассасаларидан қайтган ёшлар ва аёллар психологлар хизматидан фойдаланиш имконига эга бўлдилар. Уларга жамиятга мослашиш, қайта жиноят содир этмаслик, хусусан, тушкунликка тушмаслик, тўғри йўлдан оғишга хизмат қилувчи сабаб ва омиллар, давлат ва жамоат ташкилотлари ҳамда яқинлар кўмагидан самарали фойдаланиш бўйича тавсиялар берилди.\nНазорат остида бўлганларнинг ҳақ-ҳуқуқларини ҳимояловчи ҳуқуқий ҳужжатларнинг мазмун-моҳияти билан таништирилди. Тадбир якунида йиғилганлар бўш иш ўринлари ярмаркасида иштирок этдилар. Шу куни 15 нафар ёшлар муайян иш жойига эга бўлишди.


"Орқа чизиқда ўйнаш мен учун зерикарли" ёхуд марказий ҳимоядан ҳужумчига айлангани иш беряпти\n10 сентябрь, 2021, 06:14\nТеглар:Андижон | Машъал | Суперлига | Виктор Кумиков\n"Андижон"нинг ғалабасида Усмонали Исмоналиевнинг ҳиссаси катта бўлди.\n17-тур “Андижон” жамоаси учун омадли бўлди. Муборакда “Машъал”га қарши учрашувда Виктор Кумиков жамоаси ўта муҳим ғалабани қўлга киритди. Шундай қилиб, Ўзбекистон чемпионати тарихида илк бор андижонликлар “Машъал” майдонида уч очкони қўлга киритдилар.\nЎйиннинг 31-дақиқасида Усмонали Исмоналиев белгиланган пенальтини бехато бажарди. Аввалига бош ҳакам зарба берилаётган маҳалда бошқа футболчи муддатидан аввал чизиқни кесиб ўтган дея зарбани такроран тепишни буюрди. Исмоналиев иккинчи марта ҳам пенальтидан гол урган ҳолда “Андижон”нинг ғалабасини таъминлади.\nЭнг қизиғи шуки, ушбу ўйинчи аслида ҳимоячи бўлса-да, бу учрашув соф ҳужумчи сифатида тўп сурди. Мураббийнинг бундай кутилмаган қарори ўзини оқлади. Шу тариқа, Исмоналиев мавсум давомида учинчи голини урди. Учрашувдан кейин Исмоналиев Sports.uz учун ўз фикрларини билдирди.\n- “Андижон”ни Муборакдаги ғалабаси билан табриклаймиз. Ўйин қаҳрамони сифатида учрашувдан қандай таассурот олдингиз?\n- Бу ўйин биз учун жуда жиддий эди. Қандай бўлмасин ютишимиз шарт эди. Агар бу сафар ҳам ютқазиб қўядиган бўлсак, унда аҳволимиз янада оғирлашарди. Шунинг эвазига барча бор кучини бериб ўйнади. Худога шукр, юзимиз ёруғ бўлди.\n- Сиз марказий ҳимоячисиз. Аммо “Машъал”га қарши учрашувда марказий ҳужумчи ролида ўйнадингиз. Бу сизга ноқулайлик туғдирмадими?\n- Олдин ҳам ҳужумда ўйнаганман. Биринчи лигада “УзДонгЖу” жамоасида олдинги чизиқда тўп сурардим. Шунингдек, биргина ҳужумчи бўлиб эмас, ярим ҳимояда ҳам ҳаракат қилганман. Ҳимояда тўп суришни ўтган йили “Андижон” сафида бошлагандим. Бугунги учрашувда мураббийимиз мендан ҳужумда ўйнай оласанми, деб сўраганида ҳа, илгари ҳам ҳужумда тўп сурганимни айтдим. Шунга мураббий ишониб қўйди ва жамоа билан унинг ишончини оқладик, деб умид қиламан. Бундан буён ҳам ғалабаларимиз бардавом бўлишига ҳаракат қиламиз.\n- Ўйиндан кейин Виктор Кумиковдан сизни нима учун ҳимоядан ҳужумга қўйгани ҳақида сўрадим. У ҳазиломуз тарзда бизнинг “махфий қуролимиз” деб атади. Мавсум охиригача шундай ҳолатда ўйнай оласизми?\n- Бундан кейин ҳам шу руҳда давом этишга тайёрмиз. Мураббий ўзимга ҳам бу гапларни айтди. Аслида менга ҳимоядана кўра, ярим ҳимоя ва ҳужумда тўп суриш кўпроқ ёқади. Гапнинг очиғи, ҳимояда ўйнаш зерикарли. Ўйинингиз бировга ҳам кўринмайди. Ҳужумда қизиқарлироқ ва бундан кейин ҳам яна голлар уришга ҳаракат қиламан.\n- “Машъал” дарвозасига 11 метрлик жарима зарбасидан гол урдингиз. Айтинг-чи, “Андижон”да штатли пенальтичи ўзингизмисиз ёки ўша вазиятда тепишни истадингизми?\n- Жамоада етакчиликни қўлга олишга ҳаракат қиляпман. Навбатдаги ўйинларда ҳам пенальти ва яна бошқа стандарт вазиятларда ишлашга ҳаракат қиламиз. Бундан кейинги учрашувларда пенальти бўлса, яна тепаман. Голларимизни кўпайтирмасак бўлмайди. Ҳужумчи бўлиб ўйнаш яна насиб қилсин.\n- 4-рақамингиз ҳам кўпроқ ҳимоячиларникига хос. Яна ҳужумда ўйнасангиз рақамингизни шунга мослаб ўзгартирасизми?\n- Рақам масаласиин келаси йили ўйлаб кўрамиз. Ҳужумчи бўлиб қолиб кетсам, ўзимга ёққан рақамга ўзгартиришим мумкин.\n- Суперлигада қолиш учун курашаётан “Андижон” учун бу ғалаба айни муддао. Аммо, барибир вазият жиддий. Чунки рақиблар ҳам қараб турмайди. “Андижон”ни Суперлигада қолишига неча фоизга ишоняпсиз?\n- Биздан ҳаракат, Худоим баракасини берсин. Иложи борича “Андижон”ни 100 фоиз сақлаб қолишга ҳаракат қиламиз.\n- Кумиков қайтганидан кейин қандай ўзгаришлар кузатиляпти? Мураббий ҳақида нима деган бўлардингиз?\n- Мураббий жамоани руҳлантиряпти. У ҳам ғалабамизни жуда истаяпти. Биз ҳам унинг ортидан эргашяпмиз. Ўз ишининг устаси, жамоамни қутқариб қолиш учун жиддий ишлаяпти.\n- “Андижон” Наманганда ва Муборакда тарихий ғалабаларга эришди. Негаки, шу кунгача ҳали “Навбаҳор” ва “Машъал”нинг майдонларида ютмаганди. Қизиғи, иккала учрашувда сизнинг ягона голингиз уч очкони келтирди...\n- Бу ғалабада биргина менинг эмас, жамоамнинг ҳам ҳиссаси катта. Ютуқларга жамоамиз билан эришяпмиз. Ўша учрашувларда голлар уриш пешонамга ёзилган экан. Худо хоҳласа, “Андижон” билан яна кўплаб ютуқларга биргаликда эришамиз. Ғалабаларда футболчиларимизнинг меҳнатлари катта. Яна тарихларни бирга яратишга ҳаракат қиламиз.


«Ўзбекнефтгаз» раисига янги ўринбосарлар тайинланди – Газета.uz\nБехзод Усманов, Шухрат Даулетияров и Сардор Мирзаев.\n«Ўзбекнефтгаз» раисига янги ўринбосарлар тайинланди\n«Ўзбекнефтгаз» компаниясида раиснинг трансформация масалалари бўйича биринчи ўринбосари, қурилиш ва транспорт ҳамда иқтисодиёт ва молия масалалари бўйича ўринбосарлари лавозимга тайинланди.\nLotinchada На русском языке 12 май 2022, 09:24 Иқтисодиёт\nПрезиденти Шавкат Мирзиёев топшириғига кўра, «Ўзбекнефтгаз» АЖ Бошқарув раисининг трансформация масалалари бўйича биринчи ўринбосари лавозими ташкил этилди. Мазкур вазифани вақтинча бажариш Трансформация ва операцион самарадорлик департаменти бошлиғи Беҳзод Бобурович Усмоновга юклатилди. Бу ҳақда компания матбуот хизмати хабар берди.\nБундан ташқари, раиснинг қурилиш ва транспорт бўйича ўринбосари лавозими вазифаларини бажаришга Шуҳрат Кидирбаевич Даулетияров тайинланди. У «Ўзбекнефтгаз» Капитал қурилиш ва таъмирлаш департаменти бошлиғи, Автомобиль йўллари давлат қўмитаси, Молия вазирлиги, Ҳисоб палатасида турли раҳбарлик лавозимларида ишлаган.\nБошқарув раисининг иқтисодиёт ва молия масалалари бўйича ўринбосари лавозимида эса Сардор Алишерович Мирзаев иш бошлади. Бугунги кунга қадар, Сардор Мирзаев Ўзбекистон Республикаси Молия вазирлиги ва Ҳисоб палатасида фаолият юритган.\nАввалроқ, «Ўзбекнефтгаз» бошқаруви раиси Меҳриддин Абдуллаев ўзининг ўринбосарлари фаолиятини танқид қилгани ҳақида ёзгандик. Унинг иқтисодиёт ва молия масалалари бўйича ўринбосари Улуғбек Ашуров ўз аризасига кўра эгаллаб турган лавозимидан озод этилди.\n«Ўзбекнефтгаз» раиси ўринбосари лавозимидан озод этилди 19 апрель 2022, 18:29


Қалбни Қуръон билан тўлдиринг! - Hidoyat.uz\nАсосий саҳифа Мақолалар Қалбни Қуръон билан тўлдиринг!\nЧоп этилди Iyun 14, 2021 Қалбни Қуръон билан тўлдиринг!da fikr bildirishni o'chirish\n“Қатода ибн Даъама 7 кун ичида Қуръонни тўлиқ ўқир эди. Рамазон келганида у ҳар 3 кунда ва Рамазоннинг охирги ўн кечасида ҳар кеча Қуръонни хатм қилар эди”.\nАр-Рабиъ шундай деган: “Имом Шофеий намозда ўқиганларини ҳисобга олмаганда ҳар ой Қуръонни 30 марта, Рамазонда эса 60 марта хатм қилар эди”.\n“Бир марта Расулуллоҳ соллаллоҳу алайҳи васаллам сўради: “Сизлар уйингизга қайтганингизда учта катта семиз бўғоз туяни кўрсангиз хурсанд бўлмайсизми?” Биз жавоб бердик: “Албатта”.\nКейин у зот дедилар: “Сизларнинг қай бирингиз ибодатингизда ўқиган Қуръоннинг учта ояти, унинг учун учта улкан семиз ҳомиладор туядан яхшироқдир!” (Муслим ривояти).\n“Қуръонни тез-тез ва йўқолгунча ўқинг!”\nУнга сўрашди: “Агар у қалбимизда бўлса ва бизнинг варақларимизда ёзилган бўлса, қандай қилиб у йўқ бўлиб кетиши мумкин?”\nУ жавоб берди: “Бир кеча ичида у сизнинг қалбингиздан олиб ташланади ва варақлардан ўчирилади”.\n“Бозордан ёки ишингиздан қайтгач, сизларга Қуръондан уч оят ўқиш учун нима халақит беради?!”\n“Агар бир уйда Қуръон ўқилса, албатта (бу уй ўз) аҳли учун кенгаяди, у ерга фаришталар ҳозир бўлиб, шайтонлар қочади ва у ерда яхшилик кўпаяди. Агар бир уйда Қуръон ўқилмаса, албатта (ундай уй ўз) аҳлига торлик қилади, у ердан фаришталар қочиб, шайтонлар ҳозир бўлади ва у ерда яхшилик камаяди”. (Имом Доримий ривояти).\nНАТО давлатлари киберҳужум борасида муҳим келишувга эришди\nСаудия Арабистони бу йилги Ҳаж зиёрати борасида ўзининг якуний қарорини эълон қилди


Қозоғистонда яна героинфурушлар ушланди\n10 май 2021, Тошкент вақти: 03:12\nМарказий Осиë борган сари нафақат афғон героини учун транзит¸ балки ўзи ҳам кўплаб героин ҳозирловчи лабораторияларга эга минтақага айланиб бормоқда.\nҚозоғистон МХҚ Ўзбекистон ва Қирғизистон орқали Қозоғистон ҳамда Россияга олиб ўтиладиган банг моддалари контрабандаси билан шуғулланувчи жиноий гуруҳни фош этганини маълум қилди.\nАниқланишича, Қозоғистон Миллий хавфсизлик қўмитаси ходимлари йирик наркогуруҳ раҳбари ва унинг бир неча аъзосини куни кеча Олмаота шаҳрида ўтказилган “Темир қафас” махсус тезкор тадбири доирасида қўлга олишга муваффақ бўлганлар. Жиноий гуруҳ аъзоларидан жами 57 кг героин моддаси топилиб, мусодара қилинган.\nКузатувчилар сўнгги пайтларда Қозоғистоннинг Марказий Осиё давлатлари орқали Россия ва Европага етказилаётган банг транзити учун дарвоза ролини ўтаётгани ва бу муаммо йил сайин кескинлашиб бораётганини билдирмоқда.\nМинтақа давлатлари орқали Россия ва Европага етказилаётган наркотикни чегарадан олиб ўтувчилар ролини эса, Қозоғистон ҳуқуқ-тартибот идораларидан олинган маълумотларга кўра, аксар ҳолларда Ўзбекистон, Қирғизистон ва Тожикистон фуқаролари ўтамоқда.\nАйрим экспертларга кўра, Қозоғистон ҳукуматининг ўз ҳудудига ўтаётган қўшни давлат фуқаролари, яъни меҳнат муҳожирларини қабул қилиш бўйича чораларни кучайтираётганига шулар ҳам сабаб бўлмоқда.\nБироқ қозоғистонлик сиёсатшунос Эдуард Полетаев чет эллик мардикорларга нисбатан муносабатни кескинлаштириш орқали қозоқ ҳукумати фақат ўзига зиён қилиш мумкинлигини таъкидлайди.\n- Бир тийинсиз қолган меҳнат муҳожирлари энг сўнгги чораларни қўллашлари, яъни жиноят йўлига ўтиб, банг моддалари сотиш ёки талон-тарож билан шуғулланишлари мумкин, - дейди сиёсатшунос.\nЎзбекистонлик кузатувчи Абдусалом Эргашев эса қозоқ расмийларининг банг моддалари трафиги ошиб бораётганида қўшни давлат фуқароларини айблашлари бироз ноўрин эканини урғулайди. Унга кўра, Марказий Осиё давлатлари орқали кириб келаётган банг моддалари оқимининг ошишига қозоқ расмийларининг ўзлари ҳам сабабчидир.\n- Ўша Қозоғистоннинг чегара ва божхона ходимлари порахўрлиги бор. Мана шу тарафи ҳам одамларни чўчитмайди, уларнинг қўрқувини заифлаштириб боради. “Ўзлари ёрдам қилишаяпти-ку” қабилида иш тутишади, - дейди Абдусалом Эргашев.\nЯна бир ўзбекистонлик сиёсатшунос Фарҳод Толибов эса Марказий Осиё давлатлари орқали ўтаётган банг миқдори ошишида минтақа давлат органларидаги юқори мансабдорларнинг ҳам “ҳисса”си борлигини айтади.\n- Ҳамма мамлакатларда ҳам пок ва нопок инсонлар бўлиб келган, порахўр одамлар, жиноятга бевосита бўлмаса ҳам, билвосита кўмаклашиб турган ва шундан фойда кўрган инсонлар ҳар доим бўлиб келган. Шунинг учун бунинг эҳтимоллигини бутунлай йўқ, деб бўлмайди. Бунинг статистикасини аниқ билмайман, лекин бунинг бизнинг шароитда ҳам мавжудлиги эҳтимолдан холи эмас, - деди ўзбекистонлик сиёсатшунос.\nҚайд этиш жоизки, кейинги пайтларда Қозоғистон расмийлари ноқонуний наркотик айланмаси йўлини тўсиш мақсадида чегарадаги назоратни кучайтирмоқдалар. Аммо айрим кузатувчилар қозоқ расмийлари шу баҳона давлат чегараларидаги шунингсиз ҳам қаттиқ тартибни янада кучайтириб, чегарадан ўтаётган одамларни бездириб юбормаслиги керак, деган фикрни илгари сурмоқдалар.\n- Битта-иккита ўзбекистонлик шу иш билан шуғуллангани учун чегарадан бошқа ўзбекистонликларнинг ҳам ўтишини қийинлаштириб юбориш менимча бу тўғри эмас, бошқа ўзбекистонликларнинг айби йўқ деган фикрдаман, - деди исми ошкор этилишини истамаган ўзбекистонлик кузатувчилардан бири.


Билиб қўйинг! Бу ишингиз оғир гуноҳ...\nКасалланганлар сони 32 565 299\nСоғайганлар сони 24 048 380\nВафот этганлар 989 824\nКучли чақмоқ ўспиринлар ўйнаётган футбол майдонига “зарба” берди. Жароҳат олганлар бор \nБМТ Бош котиби: "Инсоният пандемия синовидан ўта олмади" \nКиритилди: 06:00 17.09.2020. Ўқилди: 6873 марта. Фикрлар сони: 0 та.\nИслом! Жинсий яқинликка оид ҳукмлар ва одоблар\nЎқишга кира олмаганлар қўшимча контракт учун қачондан...


Кубок финалида 5228 нафар мухлис, баннер ва бошқалар / CHAMPIONAT.asia\n26 сен 14:30\nЯнгиликлар Кубок финалида 5228 нафар мухлис, баннер ва бошқалар\nКеча бўлиб ўтган Ўзбекистон Кубоги финал учрашуви бошланишига чамаси 30 дақиқа қолганида эринмасдан мухлислар сонини санаб чиқдим - 387 нафар экан. Ўйин бошланганидан кейин яна бир марта чамаладим, 1400 кишига ҳам бормади. Учрашувнинг 10-дақиқасига келиб яна кўз югуртирдим. Нари борса 500 мухлис қўшилибди. Чиптачилардан олган маълумотимга кўра, расман 2000 дона ҳам чипта сотилмаган. Нархни қиммат демаган бўлардим. Ҳар ҳолда йилнинг энг муҳим воқеаси учун 10 000 сўм жуда катта пул эмас. Фото факт керакми, марҳамат!\nУчта марказий секторда қизил нуқтачалар билан белгилаб чиқилган мухлислар сони 514 нафар!\nЎйин тугаганидан кейин уйга кетар эканман, такси ҳайдовчиси "Бугун нима бўлди бу ерда?" деган саволни берди. Финал десам, йўғ-е дея ҳайратланди! Мана қаерда муаммо! Бизда футболга тушишни исташади, аммо ўйиннинг қачон ва қаерда бўлишини билишмайди. Тошкентликлар футболга қизиқмай қўйишган деган гапга эса умуман қўшилмайман. Тошкентда минглаб Қашқадарёдан талаба бор ёки минглаб қаршилик кишилар шу ерда фаолият олиб боряпти. Уларнинг сони кеча стадионда 1000 нафарга ҳам етмас эди. Бу ўйинга атаб тарғибот учун тузукроқ анонс бўлдими? Спорт ТВ бир ҳафтадан бери пляж футболини реклама қилади, 1 ҳафта аввалдан Кубокка бағишлаб бирорта лойиҳа амалга оширилдими? Кубок финалини тарғиб қилувчи ғоя ПФЛда бормиди? Фақат сайтларгина Кубок ҳақида эслашди, аммо сайтнинг 50% ўқувчиси чет элдан эканлигини инобатга олсак, ҳали-бери биздан фойда бўлмаслиги аниқ. Шаҳар кўчаларига, гавжум бозорлар-у, автошоҳбекатларга билбордларни осиб ташлаб, ТВда кунига 10 маҳалдан реклама берса бўларди-ку. Қўшимчасига ўқиш-у, корхоналарда тарғибот қилинса. Оддий мисол, кўплаб бозорлар душанба куни дам олади. Чоршанба қилдинг нима-ю, душанба ўтказдинг нима финални дейдиган одам йўқ. Фаластин - Яман ўйини "..." ҳам эсалагани йўқ. Хуллас финални маза матраси бўлгани ҳам йўқ. Қайдномага уялмай худди битталаб санаб чиққандек 5228 нафар мухлисни ёзганига ўламан. Менимча, стадион ёнида жойлашган "Эзидиёр" тўйхонасидаги келин-куёвларни ошна-оғайнилари-ю, тўйга келган меҳмонлар ҳам қайдномадан ўтган. Ёки "Алишер Навоий" номидаги кинотеатр томошабинларини ҳам қўшиб санаб юборишдими? ОЧЛ тақдирини ҳал қиладиган ўйинга эътибор "0". Ўзи футболга бўлган қизиқиш тушиб кетаётган бир пайтда жаҳлинг чиқиб кетади. Бундай финаллар яна қайтиб келадими? Тошкентда ҳам стадион тўлади, агар футбол бўлса...\nЯна бир ҳолат, аслида мингта ҳолатга эътибор берса бўлади. Жамоалар энди расмга тушаман деб туришганида мадҳия қўйиб юборилди. Кубокка масъул кишининг йўқлиги, аниқ бир дастурнинг йўқлигидан далолат эди бу. ОЧЛ ва МТЖ ўйинларида кўп бора кўрамиз, учрашув комиссарининг қўлида сония-сониясигача аниқ режаси бўлади. Жамоаларнинг ечиниш хоналари эса захира ўриндиғига зид бўлди. Стадоннинг ўнг томон ечиниш хонасидан жамоалар Х тарзда захира ўриндиғининг чап томонидан жой олдилар. Чирк босиб кетган Кубокни айтмасангиз ҳам бўлади. Йилда бир шампан виноси қуйиладиган тилла ранг худдики занглаб қолган. Бу ҳали ҳаммаси эмас, кундалигингни олиб кел, "ПФЛ" деб мана бу саҳна асари учун "2" баҳо қўйиб бергим келиб кетди-ки, буни баннердаги гапни тушуниш учун фалсафадан хабарим бўлиши керакдек гўё. Сиз қуйида кўриб турган баннерни ТВ орқали камида 1 000 000 киши кўрган бўлса ажаб эмас. Афсуски, бу биринчи йил эмас, доимий тарзда ва одат бўлиб қолди. Бу ҳақда аввал ҳам ёзгандик. Афсуски, бизни ўқишмайди, ўқимаганидан кейин мақола ёзишдан не наф? Ўқувчини "вой зўр ёзибсиз", "бўлар экан-ку" деган гаплари учунми? Сўнгги пайтларда таҳлил ва танқиднинг камайиб кетганига ҳам сабаб шу аслида. Бундай савиядаги Кубок финалини ишонавернинг, исталган вилоят ўтказиб бера олади. Ҳеч бўлмаса битта маҳаллий қўшиқчи бўлади. Ҳеч бўлмаса, мухлис бўлади!


VISA орқали авиачипталар харид қилиш мумкин | Коммерсант.Уз\nVISA орқали авиачипталар харид қилиш мумкин\nКейинги босқичда MasterCard, American Express пластик карталари ва бошқа турдаги карталардан фойдаланиш имконини берувчи халқаро тўлов тизими ишга туширилади.\n415 марта кўрилган 14.11.2017 Ўзбекистон янгиликлариЯнгиликлар\n“Ўзбекистон ҳаво йўллари” МАК, ТИФ МБ билан ҳамкорликда авиачипталарни авиакомпаниянинг корпоратив сайти орқали сотилишини таъминлаш бўйича лойиҳанинг навбатдаги босқичини ишга туширди. Унга кўра авиачипта учун тўловларни халқаро банк карталари орқали амалга ошириш мумкин. 10 ноябрдан бошлаб авиачипта учун ҳақни VISA банк карталари орқали тўлаш мумкин.\nАхборот технологиялари ва коммуникацияларини ривожлантириш вазирлиги ва Миллий банкнинг бевосита иштирокида, шунингдек, электрон тижоратни ривожлантиришга тўсқинлик қилувчи сабабларни бартараф этиш юзасидан ўтказилган чора-тадбирлар, интерактив хизматларни жорий қилиш учун тегишли шароитларнинг яратилиши ушбу лойиҳанинг қисқа муддатларда амалга оширилишига хизмат қилади.\nИнтерактив хизматларни кўрсатиш бўйича тадбирлар мажмуасини амалга ошириш “Ўзбекистон ҳаво йўллари” МАК қатновларига авиачипталарни дунёнинг исталган нуқтасида сотишга имкон беради.\nМаҳсулот экспорти… уни тўғри юклашдан бошланади. 577 2 24.11.2017\nМаҳсулотнинг юкланиш жараёни божхона пости инспектори, кинолог, божхона расмийлаштируви мутахассиси ...\nМАК чипталарини CLICK орқали олса бўлади. 450 24.11.2017\nЧипталарни "Ўзбекистон ҳаво йўллари"нинг расмий сайтида бронлаш ва чипта ҳақини CLICK орқа...\nТошкент аэропортида намозхона ташкил этилди. 568 13.11.2017\nНамозхона аэропорт терминалларининг бирида иш бошлади, у алоҳида таҳоратхонага эга. ...\nМАК ва IATA 2018-19 йиллардаги ҳамкорлик режасини тасдиқлади. 442 24.10.2017\n"Ўзбекистон ҳаво йўллари" МАКда Халқаро ҳаво транспорти ассоциациясининг Марказий Осиё бўй...\n“Ўзбекистон ҳаво йўллари” МАК Airbus A320 самолётларини сотиб олади. 474 23.10.2017\n"Ўзбекистон ҳаво йўллари" миллий авиакомпанияси Airbus A320 маркасидаги классик ва Airbus ...\n“Эйр-Астана”: Урганч, Самарқанд, Бухорога янги рейслар очилади. 432 18.10.2017\nЎзбекистон ва Қозоғистон авиакомпаниялари янги рейслар бўйича шартномани имзолади. ...


ТОП-7: Telegram’нинг сиз билмаган сирлари - Terabayt.Uz\nТОП-7: Telegram’нинг сиз билмаган сирлари\nЎзбекистонда оммалашган Telegram мессенжерининг фойдали функциялари кўп, лекин уларнинг аксариятидан фойдаланмаймиз. Бугун унинг кўпчилик билмайдиган айрим имкониятларига тўхталиб ўтмоқчимиз.\nЎҚИНГ: Коронавирусга қарши курашда Telegram ёрдам беради!\nАудиохабарни эшитишнинг қулай усули\nТасаввур қилинг, сиз автобусда ёки таксида кетяпсиз ва Telegram’да дўстингиздан аудиохабар келди, ёнингизда эса қулоқчин йўқ. Сиз товушни энг минимал қилиб, катта динамикни (мусиқа динамигини) қулоғингизга тутасиз. Лекин бунинг жуда оддий усули бор: шунчаки телефонда гаплашаётгандек смартфонингизнинг сўзлашув динамигини қулоғингизга тутинг ва овоз кичкина динамикдан келади. Эшитилиши ҳам яхши, ҳам бошқалар эшитмайди.\nТелефон рақамини бутунлай яшириш\nTelegram махфийлигини янада оширган – энди ҳаттоки сизнинг рақамингизни кимдир билса-да, ўзингиз уни контактлар рўйхатига қўшмагунингизча, у сизни номерингиз орқали топа олмайди. Қисқача қилиб айтганда, сиз ўз рақамингизни барчадан яширишингиз мумкин. Бунинг учун: «Настройки» – «Конфиденциальность» – «Номер телефона» – «Никто» қилиб қўйсангиз бас.\nЎҚИНГ: Telegram'да қандай қилиб Америка рақами билан аккаунт очиш мумкин?\nХабарни яширинча ўқиш\nБиласиз, Telegram’да иккита галочка хабарни ўқилганлигини англатади. Агар сиз хабарни яширинча ўқимоқчи бўлсангиз, чатлар рўйхатида суҳбатдошнинг аватарига босиб туринг. Келган сўнгги хабарларни билдирмасдан ўқишингиз мумкин.\nTelegram Desktop’нинг фойдали тугмачалар комбинацияси\nКомпьютердаги Telegram Desktop дастурида матн тераётиб, унинг белгилаб олинган қисмини турли форматларга солиш мумкин:\n«СTRL+B» – қалин матн;\n«СTRL+I» – курсив матн;\n«CTRL+SHIFT+M» – моно (код);\n«CTRL+К» – сўзга ҳавола қўйиш;\n«CTRL+U» – пастки чизиқли матн;\n«CTRL+SHIFT+Х» – устидан чизилган матн;\n«CTRL+SHIFT+N» – ўз ҳолатига келтириш (оддий матн).\nАвтоматик ўчиб кетадиган расмлар юбориш\nTelegram’да автоматик ўчиб кетадиган расм юбориш мумкин. Бунинг учун керакли расмни танлаб, соат белгисини босинг:\nЎҚИНГ: Telegram-профилга QR-код орқали тезкор кириш (+видео)\nСуҳбатдошни безовта қилманг\nАгар хабарни кечаси юбориш керак бўлса ёки суҳбатдошингиз банд бўлиши мумкинлигини инобатга олсангиз, хабарни товушсиз юбориш мумкин. Бунда хабар суҳбатдошга етиб борганда сигнал чалинмайди. Товушсиз юбориш учун хабар жўнатиш тугмасини босиб туринг ва «Отправить без звука»ни танланг. Десктоп учун сичқончанинг ўнг тугмаси босиб танланади:\nЯнги версияларни биринчилардан бўлиб юклаб олиш\nАгар Telegram Desktop’да бета-версиялар юкланишини хоҳласангиз, қуйидаги йўл бўйича: «Настройки» – «Продвинутые настройки» – «Устанавливать бета-версии» созламасини фаоллаштиринг. Бета – янги версияларни биринчилардан бўлиб юклаб синаш учун яратилган функция. Агар синовдан ўтса, релиз версияда ҳам чиқарилади, фақат кечроқ.\nМақола «The Ficha.uz» (@fichauz) техноблоги томонидан Terabayt.uz учун махсус тайёрланди.\n#Telegram #Telegram Desktop #иловалар #маслаҳат #мессенжер


Лукашенконинг Минскдаги тартибсизликлар вақтидаги автомати кўргазмага қўйилди\nБеларусь президентининг қароргоҳи – Мустақиллик саройидаги кўргазмада давлат раҳбари Александр Лукашенко 2020 йил августда Беларусдаги норозилик намойишлари вақтида ўзи билан олиб юрган автомат пайдо бўлди.\nКўргазмага қўйилган буюмлар сурати Лукашенко матбуот хизмати билан боғланган “Пул первого” телеграм-каналида эълон қилинган. “Пул сарой бўйлаб келаси экскурсияси вақтида эсдаликка суратга тушиш учун қаерда навбат бўлишини билади”, деб айтилган хабарда.\nАвтоматдан ташқари музей экспонатлари орасида ОМОН кийими ва рамзи, “Батька учун” (За Батьку) ёзуви бўлган миллий байроқ ва махсус кучлар топширган ҳайкалча бор.\nБироқ кўргазманинг марказий элементи хавфсизлик хизмати ходимларидан бирининг қизи томонидан Лукашенкога 1 сентябрда туғилган кунига совға қилинган сурат бўлди. Таъкидланишича, ушбу суратни яратишга 6 ой кетган.\n“Мен ва Коля (Лукашенконинг ўғли) автомат билан югуриб юрган вақтимиз”, деб изоҳ берган суратга ўшанда Беларусь президентининг ўзи ва “Бу ҳаётимдаги муҳим лаҳза бўлган” деб қўшимча қилган. “Мен санъат борасида мутахассис эмасман, бироқ бу сурат менга ёқди”, деб таъкидлаб ўтган давлат раҳбари.\nФото: Telegram /pul_1\nСуратда 2020 йил 23 августдаги тартибсизликлар вақтида Лукашенко ўғли билан Мустақиллик саройига вертолётда учиб келгандан кейинги ҳолат тасвирланган. Ўшанда ота-бола Калашников автоматлари билан қуролланган бўлган.\n“Белта” давлат агентлигининг хабар беришича, кўргазма Беларусда президент сайловларидан кейин юз берган воқеаларнинг бир йиллигига бағишланган.\n20:51 / 30.11.2021\nЛукашенко Қримни Россияники деб тан олди\nРоссиялик ҳарбийлар “Суперкалашников” автомати билан қуроллантирилмоқда


Равшан Ҳайдаров: "Остон Ўрунов, Шаҳбоз Умаров каби легионерларимиз ҳам олимпия терма жамоасида ўйнай олади" - Zamin.uz\n12:43 / 14.11.2020\nРавшан Ҳайдаров: "Остон Ўрунов, Шаҳбоз Умаров каби легионерларимиз ҳам олимпия терма жамоасида ўйнай олади"\nЎзбекистон U22 терма жамоаси 10-16 ноябрь кунлари Тошкентда шаҳридаги ўқув-машғулот йиғини доирасида бугун АГМК жамоасига қарши назорат учрашувида майдонга тушади.\nКеча олимпия терма жамоамиз "Бунёдкор" академияси майдонида навбатдаги кунги машғулотларни олиб борди. Биз эса давом этаётган йиғин ва янги олимпия терма жамоасини шакллантириш борасида бош мураббий Равшан Ҳайдаровнинг фикрлари билан қизиқдик.\n"Олимпия терма жамоасининг тайёргарлиги, бу ёш тоифасидаги мусобақаларни, йиғинларни ташкил қилишдан мақсад шуки, 20-23 ёшдаги футболчиларнинг халқаро мусобақалардан узилиш бўлмаслигидир. ОФК ҳам шуни ҳисобга олган ҳолда U23 Осиё чемпионатини тадбиқ этган. Иккинчидан бизда бу ёшдаги футболчилар бирданига ўйнаб ёки очилиб кетмайди.\nМиллий терма жамоага футболчиларни етказиб беришда узилиш бўлмаслиги керак. 18-19 ёшдан кейин ўз клубларида ўйнайдими йўқми, мураббийлар ишонч билдирадими йўқми, лекин терма жамоада халқаро ўйинларда иштирок этиш ҳисобига ўзига бўлган ишончи янада ортиши мумкин. Мотивация беради. Шунинг учун бу ёшдаги терма жамоанинг ташкил этилиши жуда муҳим аҳамият касб этади. U22 терма жамоаси анчадан бери бор.\nМен ўзим учинчи авлодни шакллантирмоқдаман. Ҳозирги жамоада 1999-2000 йилларда туғилган футболчилар жамланган. Ҳозирда жамоани шакллантириш ва танлов жараёни кетмоқда. Қийинчиликларга, пандемияга қарамасдан Ўзбекистон футбол ассоциацияси томонидан учинчи йиғинни ўтказмоқдамиз. Футболчи терма жамоага чақирилдим янада ўзимни кўрсатишим керак деган фикр билан янада олдинга интилиши лозим.\nАйрим жамоаларда мураббийлар томонидан терма жамоага чақирилган футболчиларга муносабат ижобий томонга ўзгариб бормоқда. Боиси буларнинг ҳаммаси ҳам асосий таркиб футболчиси эмас. Ҳозирги йиғинга 9та Суперлига жамоасидан, Про лига жамоаларидан футболчилар жалб этилган. Учинчидан танлов ишлари олиб борилмоқда таклиф этилган 35та футболчидан иборат рўйхат яна қисқариб боради, жамоа, ўйин услуби ва фалсафаси шакллантириляпти.\nУшбу жамоа билан келаси йили июнь ойида Осиё чемпионати саралашида иштирок этамиз. Шунга қадар юқорида таъкидлаганимдек жамоа ва ўйин услуби шаклланиши керак. Чунки бу Ўзбекистоннинг иккинчи терма жамоаси ҳисобланади. Боз устига бу футболчиларни ёш ҳам деб бўлмайди. Боиси бу катта футбол.\nЖамоани кучайтирадиган, терма жамоада ўйнаш ҳуқуқи бўлган футболчилар жуда кўп. Ҳусниддин Алиқулов, Акмал Мазгавой, Дилшод Саитов ва ҳоказо. Олимпия терма жамоасига номзод легионер футболчиларимиз ҳам бор. Уларни кейинги йиғинлардан бошлаб таклиф қиламиз. Масалан Ҳумоюнмирзо Иминов, Шаҳбоз Умаров ҳаттоки Остон Ўрунов ҳам бу ёшдаги терма жамоада ўйнаши мумкин. Миллий терма жамоамизга чақирилаётган футболчилар ўйнашсин бунга гап бўлиши мумкин эмас. Миллий терма жамоа ҳам улар учун қайсидир маънода маҳорат мактаби вазифасини ўтайди. Тажриба тўплашади. Уларни керак пайтда олишимиз мумкин бўлади. Бу жамоанинг асосий вазифаси миллий терма жамоага футболчи етказиб бериш.\nМени жамоани шакллантириш принципим бор. Аввалги авлод вакилларидан иборат олимпия терма жамоасига дейлик 1995-1996 йиллардан иборат бўлган футболчиларни орасига 7-8 нафар ундан кичик бўлган футболчиларни қўшганман. Ўша чемпион бўлган жамоа таркибидан 8та 1997 ва 1998 йилда туғилган футболчилар жой олишган. Азиз Ғаниев, Бобир Абдихолиқов, Ҳожиакбар Алижонов каби футболчилар катталар орасида пишиб тажриба тўплаб боришган. Бу ёшдаги жамоага эса 1999 йилда туғилган футболчиларни жалб қилганман. Дилшод Саитов, Ҳусниддин Алиқулов ва ҳоказо. Ҳозирда уларнинг тажрибаси эса 2000 йиллар учун асқотади.\nКейинги мусобақани ўйлаган ҳолда жамоа шакллантириш менинг принципимга киради. 2001 йиллардан ташкил топган Тимур Кападзе бошчилигидаги терма жамоага тегилмаётгани сабаби уларнинг олдида катта вазифа турибди. Март ойида Осиё чемпионатида Жаҳон чемпионати йўлланмаси учун курашишади. Уларнинг фикри ва диққати битта йўналишга қаратилган бўлиши керак. Биз эса Осиё чемпионати саралашига тайёргарлик кўряпмиз. Жасур Жалолиддинов, Ҳожимат Эркиновлар бемалол U22 терма жамоасини кучайтиришга қодир.\nҲозирда эътиборим олимпия терма жамоасининг машғулотларига ва йиғинига қаратилгани сабабли "Сурхон"ни Владимир Андреев бошқараётгани мантиққа тўғри келади",- дейди Равшан Ҳайдаров.\nЎзбекистон олимпия терма жамоаси Тошкентдаги йиғинни якунлади (фото)\n29-12-2018, 08:18, Спорт\n“Dubai Cup”: Ўзбекистон олимпия терма жамоаси Кувайт билан ўйнайди\n20-11-2018, 15:50, Спорт\nЎзбекистон олимпия терма жамоаси “Dubai cup” халқаро мусобақасида иштирок этади\n8-11-2018, 20:04, Спорт\nЎФА Ўзбекистон ОТЖга хориждан мураббий қидирмоқда\n10-10-2018, 20:14, Спорт\nЎзбекистон ОТЖ Уммонга қарши ўртоқлик ўйини ўтказади\n26-06-2018, 23:39, Спорт


Ўзбекистон четдан табиий газ сотиб олишни бошлайди | Qalampir.uz\nЎзбекистон четдан табиий газ сотиб олишни бошлайди\nЖамият\t19 Январь 15:43 13132\nЎзбекистонда ички истеъмол талабини қондириш мақсадида табиий газ импорти йўлга қўйилади. Бу ҳақда бугун АОКАда ўтказилган “Ўзтрансгаз” АЖ матбуот котиби Шаҳноза Равшанова иштирокидаги брифингда маълум қилинди.\nУнга кўра, “Ўзтрансгаз” АЖ табиий газни экспорт ва импорт қилиш учун газ қазиб олувчи ташкилотлардан олиб, магистрал газ қувурига тўғридан-тўғри уланган истеъмолчиларга етказиб берувчи оператор саналади. 2020 йилда республика истеъмолчиларига қарийб 40 миллиард куб метр табиий газ етказиб берилган. Куз-қиш мавсуми совуқ келгани боис ҳукумат топшириғи билан экспорт ҳажми камайтирилиб, ички истеъмолга йўналтирилган.\n2020 йилда 194 кмдан ортиқ узунликдаги магистрал қувурларида қурилиш, капитал таъмирлаш ва реконструкция ишлари олиб борилган.\n“Ўртасарой”, “Учтом”, “Янги ҳаёт” ГТС қурилди, бир қатор ГТСлар замонавий талаблар асосида реконструкция қилинган. 2020 йилда республика ҳудудида жойлашган газ тақсимлаш иншоотлари миллий геоахборот тизимига тўлиқ киритилган.\nМагистрал газ қувурларида газ ҳисоби ва назоратининг автоматлаштирилган онлайн тизими (АСКУГ) жорий этилгани натижасида газ қазиб олувчи ташкилотдан олинаётган ҳамда истеъмолчиларга тўғридан-тўғри етказилаётган газнинг ҳисобини онлайн юритиш имкони яратилган.\nПрезидент Шавкат Мирзиёевнинг Парламентга йўллаган мурожаатида табиий газ таъминотидаги монополия бекор қилиниб, бозор механизмлари босқичма-босқич жорий этилиши таъкидланган. Бунда ишлаб чиқарувчи ва импортёрлар биржа орқали табиий газни сотиш, улгуржи истеъмолчилар эса газни сотиб олиш ҳуқуқига эга бўлади. “Ўзтрансгаз” АЖ эса фақат газни транспортировка қилади. Ҳозирда айни жараённинг норматив-ҳуқуқий асослари ишлаб чиқилмоқда.\n03 Август 15:51 28631\n03 Август 13:06 27776\n04 Август 15:26 21155


ИнтерФУТБОЛ :: Дилшод Нуралиев: «Сурия термасини кучли иштиёқ эвазига енгиш мумкин»\n2012 йили Ўзбекистон ўсмирлар (U-16) терма жамоасини Осиё чемпионига айлантирган таниқли мураббий Дилшод Нуралиев бугунги кунда «Пахтакор» академиясига раҳбарлик қиляпти. Сир эмаски, ушбу клуб академияси юртимизда етакчи ўринда бўлиб, турли ёш тоифасидаги термаларга номзодларни етказиб беришда пешқадам. Бу эса ушбу масканда ишлар тўғри йўлга қўйилганидан далолат. Ҳар бир ёш гуруҳида болаларга тажрибали мураббийлар миллионлар ўйини сир-асрорларини ўргатиб келишяпти. Ўтган йили «Пахтакор» академияси Тошкент шаҳар чемпионатида биринчи ўринни эгаллади. Жамоанинг бир нечта ёш тоифасидаги гуруҳи шаҳар чемпиони бўлди. Иккинчи ўрин «Бунёдкор» академиясига насиб этди. Шунингдек, тайёрлов гуруҳлари ўртасида ўтказиладиган мамлакат чемпионатида ҳам ёш «шерлар» муваффақиятга эришиб келишяпти. Бундан ташқари, «Пахтакор» академияси жамоалари Россия, Қозоғистон, Беларусь каби мамлакатларда ўтказилган халқаро турнирларда зафар қучишди. Биз Дилшод Нуралиев билан шу ва бошқа бир қатор мавзулар юзасидан суҳбатда бўлдик.\n- Дилшод ака, олий лига янги мавсуми старт олди. Бу йилги 26-миллий чемпионат баҳсларидан нималар кут-япсиз?\n- Бу мавсумнинг курашларга бой ўтишини кутяпман. Жамоаларнинг тайёргарлигини кўриб, кузатиб, шундай хулосага келдим. Бир нечта клубларимиз хориж йиғинларида иштирок этишди. Кўзга кўринган кучли рақиблар билан ўртоқлик учрашувлари ўтказишди. Таркибларини сезиларли тарзда кучайтириб олишди. Чемпионлик учун 4-5та жамоа кураш олиб боришини тахмин қиляпман. Қолаверса, олий лигада қолиш учун баҳс ҳам кескин тус олиши тайин. Ўйлайманки, стадионга келадиган мухлислар асло зерикишмайди. Ҳамма катта футболни соғинган. Ишончим комил, томошабинлар ташрифи ўтган йилларга қараганда кўпроқ бўлади.\n- «Пахтакор» ҳам чемпионлик пойгасида иштирок эта олармикан ёки таркиб борасида бошқа даъвогар клубларга ён берадими?\n- Албатта, иштирок этади. «Пахтакор»нинг ўз ўрни ва номи бор. Ҳар қандай ҳолатда ҳам кучли клубларга муносиб қаршилик кўрсатган. Тўғри, ўтган мавсум жамоа учун омадсиз келди. Якунда ўзига муносиб бўлмаган 5-ўрин билан кифояланди. Лекин шу ҳолатда ҳам «Локомотив» ва «Бунёдкор»ни мағлуб эта олди. Икки йил аввалги чемпионлик таркибидан ўрин олган бир неча футболчининг жамоадан кетиши бундай салбий натижага сабаб бўлди, деб ўйлайман. Лекин бу йил натижа анча яхшиланиши керак. Ҳимоя чизиғига ўтган мавсумни «Бунёдкор»да ўтказган Бульят олинди. Ўйлашимча, бу омадли трансфер бўлди. Юрица юқори савиядаги футболчи. «Пахтакор»га айнан шундай тажрибали ҳимоячи керак эди. Бундан ташқари, ўтган йили ўринбосаларлар сафида ўзини кўрсата олган истеъдодли ёшларнинг бир гуруҳи ҳам асосий жамоага жалб қилинди. Уларнинг потенциали жуда юқори. Бу футболчиларни яқиндан билганим учун шундай фикр билдиряпман. Энди ҳамма гап уларнинг ўзида қолган. Нималарга қодирликларини тўлақонли намоён эта олишса, фаолиятларида кескин бурилиш ясашга муваффақ бўлишади. Яна юқоридаги фикримга қайтаман, бу йил «Локомотив», «Насаф», «Бунёдкор», «Пахтакор» жамоалари чемпионлик учун кураш олиб боришади. «Металлург», «Қизилқум», «Олмалиқ» клубларини ҳам эсдан чиқармаслик керак. Бекобод жамоаси мана неча йилдирки, бир хил таркиб билан ўйнаб келяпти. Олмалиқда Виктор Кумиков рақобатбардош жамоа шакллантиряпти. Навоийликлар ҳам таркибни кучайтиришга эришдилар.\n- 23 март куни миллий термамиз ЖЧ-2018 3-саралаш босқичининг 2-даврасидан ўрин олган ўйинлардаги иштирокини бошлайди. Самвел Бабаян жамоасининг ҳозиргача ўтказган учрашувлари ҳақида қандай фикрдасиз?\n- Эрон терма жамоаси билан Тошкентда бўлиб ўтган баҳсни инобатга олмаса, қайд этилган натижаларимиз чакки эмас. Афсуски, форсларга қарши кечган ўйинда ташаббусга эга бўла туриб мағлубиятга учрадик. Эронлик футболчилар юзага келтирилган битта вазиятдан гол уришди. Ўша вазиятни ҳам ўзимиз уларга тақдим этдик. Жанубий Корея билан меҳмондаги учрашувдан сенсация кутиш қийин эди. Кореяликлар тажриба ва маҳорат эвазига ўз ниятларига етишди. Ҳали ҳаммаси олдинда. Энг муҳими, футболчиларимизда ғалабага бўлган ишонч бор. Охиригача курашишяпти.\n- Олдинда термамизни Сурияга қарши ўйин кутиб турибди. Бу жамоани ниманинг эвазига мағлуб этиш мумкин?\n- Терма жамоадаги мураббийлик фаолиятим давомида Сурия ўсмирлар терма жамоасига қарши майдонга тушиш насиб қилган. Жумладан, 2002 йили БААда ўтган 17 ёшгача бўлган футболчилар ўртасидаги Осиё чемпионатида тўқнаш келганмиз. Кейин 2012 йилда Эроннинг Тахти шаҳри мезбонлик қилган қитъа биринчилигида ҳам суриялик ўсмирлар билан учрашганмиз. Эронда Осиё чемпионлигини қўлга киритганмиз. Сурия терма жамоасининг барча ёшдаги футболчилари майдонда катта иштиёқ билан ҳаракат қилишади. Уларда юлдузлар йўқ. Лекин айнан иштиёқ ва ўз кучига бўлган ишонч эвазига улар кучли рақиблардан ҳам очко тортиб олишади. Буни ўз тажрибамда кўрганман. Сурия миллий терма жамоаси ҳақида худди шундай фикр билдириш мумкин. Агар бизнинг футболчилардаги иштиёқ уларникидан юқори бўлсагина кўзланган мақсадга эриша оламиз. Мақсад эса Малайзияда ўтказиладиган баҳсда уч очко олиш. Энг катта умидимиз хориж клубларида тўп сураётган легионерларимиздан. Ўйин куни бу футболчиларимизнинг спорт формаси қандай бўлиши ҳам жуда муҳим.\n- Келинг, энди сиз раҳбарлик қилаётган «Пахтакор» академияси ҳақида суҳбатлашсак. Турли ёш гуруҳларининг эришаётган муваффақиятлари сири нимада?\n- Биз биринчи навбатда асосий урғуни мураббийларга қаратганмиз. Чунки истеъдодли ёшларнинг кашф этилишида уларнинг ўрни катта. Бизда тажрибали ва шу билан бирга истеъдодли мураббийлар штаби шаклланган. Болаларни олти ёшдан қабул қиламиз. Улар 7-синфгача «Пахтакор» футбол мактабида таҳсил олишади. Айнан шу ёшдан академияга қабул қилинишади. Академиямиз бевосита Республика олимпия захиралари коллежида жойлашган. Тайёрлов гуруҳларидаги энг истеъдодли ёшлар коллежга қабул қилинадилар. Бундан ташқари, мураббийларимиз Республикамиз бўйлаб селекция ишларини олиб боришади. Бунинг натижасида кашф қилинган футболчиларни ҳам ўқишга жойлаштирамиз. Футбол мактабида бир маҳалдан машғулотлар ўтказилади. Академия тарбияланувчилари эса кунига икки маҳалдан шуғулланишади. Вазифамиз «Пахтакор» клубига иқтидорли, техник-тактик, психологик томондан мукаммал футболчиларни етказиб беришдан иборат. Мисол тариқасида айтишим мумкинки, бу йил академиямизнинг 1999 ва 2000 йилларда таваллуд топганлар гуруҳидан 18 нафар футболчи «Пахтакор» ўринбосарлари сафига ўтказилди. Ёшлар жамоамизнинг мураббийлари бундан хурсандлар. Албатта, ижобий натижалар ўз-ўзидан келмайди. Барчасининг замирида катта меҳнат ётибди.\n- Мавсум давомида турли ёш тоифасидаги жамоалар ўртасида Республика ҳамда Тошкент шаҳар чемпионати ўтказилади. «Пахтакор» футбол мактаби ҳамда академиясининг ўтган йилги натижалари қандай бўлди?\n- Тошкент шаҳар чемпионатида биринчи ўринни эгалладик. Таъ-қибчиларимизни очколар бўйича жуда катта фарқ билан ортда қолдиришга муваффақ бўлдик. Тошкент шаҳар чемпионатида бешта жамоамиз ўз ёш гуруҳида чемпионликни нишонлади. Бу жуда яхши натижа. Қолаверса, Республика миқ-ёсидаги мусобақаларда ҳам фахрли ўринларни банд этдик. Лекин шу нарсани айтишим керак, бизнинг асосий мақсадимиз жамоаларимиз иштирок этадиган турнирларда ўрин олиш эмас. Бош мақсадимиз «Пахтакор» клуби ҳамда турли ёш тоифасидаги терма жамоаларга муносиб номзодларни етказиб беришдан иборат. Юқори ўринларни эгалладик, деб мағрурланиб кетмаслигимиз ҳам керак. Эътибор берсангиз, Ўзбекистон ўсмирлар ва ёшлар терма жамоалари таркибида энг кўп номзод айнан «Пахтакор» академиясидан. Уларни кўриб биз мураббийлар хурсанд бўламиз.\n- Академия ва футбол мактаби мураббийларининг малакаларини ошириш бўйича қандай ишлар олиб бориляпти?\n- Мураббийларимиз ЎФФ томонидан ташкил этиладиган «А», «В», «С» тоифалари бўйича ўқув курсларида таҳсил олишади. Бундан ташқари, бир ҳафта ва ўн кунлик семинарларда иштирок этишади. Яқинда «Пахтакор» ва «Бунёдкор» стадионида олий ва биринчи лига мураббийлари, футбол академиялари ҳамда мактаблари раҳбарлари учун ҳам семинарлар ўтказилди. Шахсан ўзим ҳам уларда қатнашиб, билим ва кўникмаларимни бойитиб олдим. Семинарларни ФИФА ва ОФК инструктори Ислом Аҳмедов бошқарди. Биз мураббийлар кўп нарса ўргандик. Энди билим ва кўникмаларимизни академия ва футбол мактабларидаги фаолиятларимизда амалиётга татбиқ этяпмиз.\n- Бугунги кунда ўзини кўрсатаётган ёшлардан кимларни алоҳида кўрсатган бўлардингиз?\n- Ўтган йили Жасур Абдураимов бошқарган Ўзбекистон ёшлар термаси жуда илиқ таассурот қолдирди. Бу жамоа таркибида истеъдодли ёшлар бисёр. Улар орасида «Насаф» клубига тегишли бўлган ёш футболчи Ға-ниев, «Пахтакор» жамоасидан Авилов ва Ибрагимовни алоҳида ажратиб кўрсатган бўлардим. Бу футболчилар ўтган мавсумда ўзларини кўрсата олишди. Менимча, улар жорий мавсум кашфиётларига айланишади. Бу футболчиларнинг потенциали юқори. Фақат мураббийлар уларга ишонч билдиришса, кифоя. Масалан, Авилов «Пахтакор»нинг иккала хориж йиғинида ҳам иштирок этди. Ўртоқлик учрашувларида асосий таркибда майдонга тушди. Ибрагимов ҳақида ҳам шундай фикрдаман. Ға-ниевга Европа клубларидан таклиф тушаётган экан. Бу ёшлар ўз устиларида ишлашдан тўхтаб қолишмаса, ишончим комил, янада катта ютуқларга эришишади.\n- Дилшод ака, сиз Ўзбекистон ўсмирлар терма жамоаси бош мураббийисиз. Бу йилги режалар қандай? Осиё чемпионатига тайёргарлик режаси ишлаб чиқилганми?\n- Ҳар ойда камида битта ўқув-машғулот йиғини ўтказамиз. Яқинда ўзимизнинг бир йиллик иш режамизни ЎФФ Терма жамоалар марказига тақдим этдик. Улар кўриб чиқиб, бу режани тасдиқлаб беришлари керак. Март ойидаги илк йиғинимиз Тошкентда ташкил этилади. Апрель ойида хорижда қисқа муддатли йиғин ва унинг доирасида иккита ўртоқлик учрашувида майдонга чиқишни режалаштирганмиз. Бу йиғинларимиз йил мобайнида ўтказилади. Шу орқали сент-ябрь ойида бўлиб ўтадиган Осиё чемпионати саралаш баҳсларига тайёргарлик кўриб борамиз. Ўз ўрнида бир нарсани айтиб ўтишим керак. ЎФФ нафақат бизнинг, балки қолган барча ёш тоифасидаги терма жамоаларимизнинг қитъа биринчиликлари, жаҳон чемпионати саралаш босқич баҳсларига ҳар томонлама мукаммал тайёгарлик кўриши учун барча зарур шароитларни яратиб беряпти. Хорижда ўқув-машғулот йиғинлари, ўртоқлик ўйинлари ўтказиляпти. Энди бунга муносиб тарзда жавоб қайтаришимиз шарт. Ўсмирлар жамоаси ҳаракатлари миллий термамиз натижаларида акс этиши лозим. Тан олиш керак, авваллари бу каби юқори эътибор бўлмаган. Терма жамоа мураббийларининг хорижда йиғин ташкил этиш ёки ўртоқлик учрашуви ўтказиш бўйича берган таклиф ва талаблари федерация мутасаддилари томонидан ижобий ҳал қилиняпти. Энди шунга яраша натижа ҳам бўлиши шарт. Ўз номимдан шуни айтишим керакки, ўсмирлар термаси Осиё ва насиб қилса, жаҳон чемпионатида ҳам муносиб тарзда иштирок этади.\n- Мураббийлик фаолиятингиз давомида кўплаб футболчиларни тарбияладингиз. Улар эса, ўз навбатида, бугунги кунда ўз олдига юқори мақсадларни қўйган клубларда ўйнашяпти. Биргина Виталий Денисовни эслаш кифоя бўлса керак. Ҳалигача эслаб, сизга қўнғироқ қилиб туришадими?\n- Албатта. Шогирдларимдан миннатдорман. Анъанамиз бор, йил сўнгида Тошкентда тўпланамиз. Бу учрашувимизга Виталий Денисов, Санжар Турсунов, Акмал Шораҳмедов, Садриддин Абдуллаев ва бошқалар ҳам келишади. Хурсанд бўлганим, ҳалигача маслаҳат сўрашдан уялишмайди. Ана шундай футболчиларга устозлик қилганимдан хурсандман.


Аввал хабар берганимиздек, Тожикистон Республикаси Президенти Эмомали Раҳмоннинг юртимизга давлат ташрифи давом этмоқда.\nҚайд этиш жоиз, ташриф давомида бўлиб ўтган музокаралар якунида икки давлат раҳбарлари ўртасида давлатлараро стратегик шериклик тўғрисидаги шартнома имзоланди.\nТашрифнинг илк кунида Эмомали Раҳмон икки халқнинг ўзаро дўстлик ва бирдамлиги сифатида Ўзбекистон Республикаси Президенти Шавкат Мирзиёевга “Чашмаи Хирад” китобини совға қилди. Бу китобда ўзбек адабиётига улкан ҳисса қўшган буюк мутафаккир, шеърият мулкининг султони ҳазрат Алишер Навоийнинг тожик тилига таржима қилинган асарлари тўпланган.\nқилди Шавкат Тожикистон совға раҳбари нодир Мирзиёевга китоб


ЎзМТДП фракцияси аъзоси Андижон вилоят ҳокимига депутатлик сўрови юборди\nҚўрғонтепадаги 4-мактаб замон талабларига жавоб бермаганлиги боис, бир неча йиллар илгари янги мактабнинг қурилиши бошланганди. Аммо...\nШу мавзуда ЎзМТДП Андижон вилоят кенгаши томонидан “Мурувват” ногиронлар учун аёллар интернат уйи”да хайрия тадбири ўтказилди.\nБуюк аждодлар мероси – миллат қадрияти ва ифтихори!\nШу мавзуда ЎзМТДП Андижон вилоят кенгаши томонидан ижодий учрашув ташкил этилди.\nАлишер Навоий мероси – маънавий тарбия асоси\nИслом Каримов мустақил юрт асосчиси\nЎзМТДП Андижон вилоят кенгаши томонидан Андижон давлат университетида Ислом Каримов таваллуд айёмига бағишланган тадбир ўтказилди.\nҲаётий лойиҳалар: ёшлар манфаатини таъминлашга хизмат қилмоқда\nМамлакатимизда ёшларнинг ҳуқуқ-эркинликларини таъминлаш, орзу-мақсадларини рўёбга чиқариш масаласига давлат сиёсати даражасида эътибор қаратилмоқда. Уларнинг ҳар томонлама етук, билимли ва баркамол бўлиб шаклланишига қаратилган ташкилий-ҳуқуқий база тобора мустаҳкамланмоқда. 2018 йилнинг 28 декабрь куни Президентимиз Олий Мажлисга йўллаган Мурожаатномасида ҳам ёшлар масаласига алоҳида тўхталгани эртамиз эгаларига бўлган эътибор кундан-кунга кучайиб бораётганини кўрсатади.